Segera wujud pasukan khas kartel daging haram
Oleh MOHD RASDAN AHMAD

27 Disember 2020, 5:19 pm
PETALING JAYA – Pihak kerajaan perlu segera menubuhkan pasukan khas bagi menyiasat dan mendedahkan segera dalang sindiket kartel daging haram termasuk kemungkinan pembabitan individu berprofil tinggi dan orang kenamaan.
Ketua Pergerakan Pemuda UMNO, Datuk Asyraf Wajdi Dusuki berkata, pihaknya juga sudah membuat saranan awal kepada kerajaan supaya mendedahkan segera nama-nama syarikat yang terbabit dalam kartel penyeludupan dan pengedaran daging import haram.
“Pendedahan ini penting bagi mengembalikan kepercayaan dan keyakinan umat Islam terhadap keabsahan status halal daging import yang berada dalam pasaran.
“Pemuda UMNO juga mendesak agar ditubuhkan segera pasukan khas yang melibatkan pelbagai agensi kawal selia dan penguatkuasaan industri halal termasuk pihak Suruhanjaya Pencegah Rasuah Malaysia (SPRM) dan Polis Diraja Malaysia (PDRM) bagi menjalankan penyiasatan dan mengambil tindakan tegas kepada mana-mana pihak terbabit dengan penyelewengan termasuk rasuah dalam isu kartel daging haram ini,” katanya melalui satu kenyataan hari ini.
Tambahnya, jangan ada sebarang usaha menutup atau pun melindungi mana-mana pihak termasuk jika ada individu berprofil tinggi mahu pun orang kenamaan (VVIP) yang terbabit dengan penyelewengan amanah umat Islam ini. -K! ONLINE.


Tiga lagi PKPD dikuat kuasa
Oleh MOHD RIDZAUDDIN ROSLAN

27 Disember 2020, 5:27 pm
PETALING JAYA – Tiga lagi Perintah Kawalan Pergerakan Diperketatkan (PKPD) akan dilaksanakan kerajaan selama 14 hari bermula esok melibatkan tiga lokaliti di Johor dan Negeri Sembilan.
Menteri Kanan Keselamatan, Datuk Seri Ismail Sabri Yaakob berkata, PKPD terbabit melibatkan dua kawasan di Johor dan satu kawasan di Negeri Sembilan.
“Atas nasihat dan penilaian risiko Kementerian Kesihatan (KKM), PKPD di Johor akan dikenakan di Pusat Koreksional Johor Bahru dan kuarters kakitangan di Batu 19 Jalan Ulu Choh-Pontian dan di Dewan Arena Segitiga, Lot 19094, Taman Desa Sejahtera, Mukim Kota Tinggi.
“Di Negeri Sembilan pula, PKPD itu akan dikenakan di Penjara Jelebu dan kuarters kakitangan selepas KKM melaporkan peningkatan kes dalam kalangan tahanan dan kakitangan,” katanya menerusi satu kenyataan di sini tadi. – K! ONLINE


Peniaga sambilan menang RM30,000
Oleh SHAMSUL KAMAL AMARUDIN

27 Disember 2020, 5:34 pm
LUMUT – Seorang peniaga sambilan dari Pasir Puteh, Kelantan, hanya mengambil masa kira-kira seminit untuk menaikkan ikan gemang seberat 1.335 kilogram (kg) bagi menjuarai pertandingan memancing
Tourism Malaysia Surfcasting Tour 2020 – Siri 3 di sini hari ini.
Kemenangan itu membolehkan Mohd. Nik Rizalmi Nik Baharudin, 26, membawa pulang hadiah wang tunai RM30,000 dan hadiah sampingan berupa hamper dan barangan aktiviti luar Igloo.
Menurut Nik Rizalmi beliau mula memancing di kawasan Lumut Waterfront pada pukul 8.30 pagi dan 47 minit kemudian dapat merasakan umpan udang yang digunakannya dimakan ikan.
“Saya tidak menunggu masa lama dan dalam tempoh kira-kira seminit berjaya menaikkan ikan gemang dan tidak sangka ia adalah ikan terberat berjaya ditangkap dalam pertandingan ini,” katanya.
Beliau bercakap kepada pemberita selepas menerima hadiahnya daripada Pengarah Kanan Domestik dan Acara, Tourism Malaysia, Datuk Dr. Ammar Abd. Ghapar pada majlis penyampaian hadiah acara itu hari ini.
Nik Rizalmi yang minat memancing sejak berusia tujuh tahun berkata, ini adalah kemenangan pertamanya bagi acara memancing kawasan pantai.

“Kemenangan ini amat berbaloi dan mampu menghilangkan keletihan saya dan empat rakan yang berulang-alik antara Kedah dan Perak bagi menyertai enam pertandingan memancing termasuk hari ini dalam tempoh seminggu ini,” katanya.
Hadiah wang tunai keseluruhan RM70,500 disediakan untuk pemenang tempat pertama hingga ke-80 selain 50 unit hamper dan 15 unit barangan aktiviti luar Igloo. – K! ONLINE


Langkah kementerian Wilayah Persekutuan beri kesan positif
Oleh MOHD RASDAN AHMAD

27 Disember 2020, 5:44 pm
PETALING JAYA – Langkah dilakukan oleh Kementerian Wilayah Persekutuan yang membenarkan warga kota untuk berniaga secara kecil-kecilan sejak 15 November lalu dilihat telah memberi kesan positif kepada mereka.
Menteri di Jabatan Perdana Menteri (Ekonomi), Datuk Seri Mustapa Mohamed berkata, langkah tersebut juga turut membantu memulihkan ekonomi negara yang sedang berdepan krisis kesihatan.
“Saya mendapat banyak respon positif daripada peniaga dan pekerja di pasar borong ini, namun ada isu yang dibangkitkan adalah perlindungan sosial dan lesen perniagaan.
“Ramai pekerja di sini tidak mencarum dalam Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso) manakala ada juga peniaga tidak mempunyai lesen,” katanya melalui kenyataan akhbar selepas membuat tinjauan di Pasar Borong Kuala Lumpur hari ini.
Sebelum ini, Menteri Wilayah Persekutuan Tan Sri Annuar Musa mengumumkan dasar Wilayah Bebas Berniaga mulai 15 November lalu hingga 15 April 2021.
Mustapa menambah, Sekretariat Majlis Tindakan Ekonomi (EAC) akan menjadi penghubung di antara peniaga dan pekerja dengan pihak berkenaan bagi menyelesaikan isu-isu yang berbangkit.

“Perlindungan sosial merupakan antara perkara yang diberi keutamaan oleh EAC, kerajaan secara agresif menggalakkan majikan supaya menggantikan pekerja asing dengan pekerja tempatan,” jelasnya. – K! ONLINE.


Neelofa akan jawab hari ini
Oleh MOHD. HAIKAL ISA

27 Disember 2020, 4:16 pm
PETALING JAYA -Teka-teki umum berhubung pergolakan hubungan antara Neelofa dan Harris Ismail atau PU Riz akan terjawab hari ini.
Demikian janji pengurus, Neelofa, Shawn Amer ketika dihubungi Kosmo! Online sebentar tadi.
“Kita sedang sediakan sesuatu. Nanti apa-apa saya akan kongsikan. Sekejap lagi saya akan bertemu dengannya (Neelofa).
“Harap-harap segala persoalan semuanya akan terjawab hari ini. Saya akan kongsi secepatnya kalau boleh hari ini juga,” kata Shawn.
Terdahulu, hubungan Neelofa dan Haris didakwa sedang retak menanti belah apabila adik-beradik selebriti populariti asyik berkongsi status berbaur sindiran dipercayai ditujukan kepada Haris.
Bukan sahaja dikatakan sudah putus tunang, penggunaan minyak pengasih dan sudah bernikah antara topik hangat yang menjadi perbualan netizen dalam media sosial berhubung isu hubungan Neelofa dan Haris yang dikatakan berantakan sejak semalam.

Neelofa atau nama sebenarnya, Noor Neelofa Mohd. Noor, 31, juga didakwa netizen telah bernikah di Kelantan berwalikan bapa kandungnya sendiri iaitu Mohd. Noor.
Bagaimanapun, sehingga kini masih tiada sebarang kenyataan balas daripada pihak keluarga mahu pun pelakon yang terkenal menerusi drama Suri Hati Mr. Pilot itu bagi menafikan dakwaan berkenaan. – K! ONLINE


Penduduk Flat Persiaran Paya Terubong ‘merdeka’
Oleh MOHD RIDZAUDDIN ROSLAN

27 Disember 2020, 5:37 pm
PETALING JAYA – Penduduk di Flat Persiaran Paya Terubong, Relau, Pulau Pinang boleh menarik nafas lega selepas Perintah Kawalan Pergerakan Diperketatkan (PKPD) di kawasan itu ditamatkan hari ini.
Menteri Kanan Keselamatan, Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan wujudnya trend penurunan Covid-19 di lokaliti tersebut.
“Kerajaan sebelum ini telah melanjutkan PKPD di kawasan itu bermula 7 Disember 2020 dan ia dijadualkan tamat pada 31 Disember 2020.
“Pun begitu,atas nasihat dan penilaian risiko KKM, kerajaan bersetuju menamatkan PKPD itu lebih awal daripada yang dijadualkan,” katanya di sini tadi.
Katanya, KKM telah selesai melaksanakan 5,585 saringan ke atas penduduk mengikut blok di lokaliti itu dan sebanyak 113 kes positif Covid-19 telah direkodkan.
KKM mengesahkan kes positif Covid-19 di lokaliti itu menunjukkan trend penurunan dan tiada lagi sampel menunggu keputusan. – K! ONLINE


Bekerja ditemani kucing lebih bahagia
Oleh KOSMO!

27 Disember 2020, 4:29 pm
LONDON – Pakar psikologi mendedahkan bekerja dari rumah bersama haiwan kesayangan boleh membantu meningkatkan tahap kesihatan seseorang menjadi lebih baik.
Pakar psikologi tingkah laku, Jo Hemmings telah bekerjasama dengan pakar pemakanan haiwan kesayangan, Purina, dalam menentukan faedah dan kelemahan bekerja bersama haiwan kesayangan di rumah.
“Ia mewujudkan rasa normal dan suasana terasa lebih ‘hidup’. Salah satu perkara unik mengenai haiwan peliharaan adalah bahawa bagi mereka setiap hari adalah hari yang lain.
“Ada satu aura misteri tentang haiwan yang membantu menghilangkan perkara-perkara yang mungkin memberi tekanan kepada kita semua,” katanya.
Menurut laporan DailyStar baru-baru ini, Hemmings turut mendakwa haiwan peliharaan lebih bahagia apabila tuannya bekerja lebih banyak dari rumah.
Beliau sendiri memiliki kucing yang suka duduk berdekatan ketika dia bekerja termasuk bersantai di sofa pelanggan yang digunakan untuk sesi kaunseling.

Dia percaya ada sesuatu hubungan yang sangat istimewa antara individu dan haiwan kesayangan mereka.
“Haiwan peliharaan mengurangkan kadar kortisol dan adrenalin dalam aliran darah anda, membantu mengawal kegelisahan dan menjadikan keadaan lebih tenang,” ujarnya,
Bagi sesiapa yang mempunyai anjing atau kucing yang sering mengganggu panggilan menerusi aplikasi penstriman langsung seperti Zoom, perlu diketahui bahawa haiwan peliharaan adalah permulaan perbualan yang hebat dan sering menjadi pencetus perbualan ketika berjumpa dengan orang yang tidak dikenali. – Agensi


PKPD di kawasan Kluster Halban
Oleh MUHAMMAD AYMAN GHAFFA

27 Disember 2020, 5:49 pm
KOTA BHARU – Perintah Kawalan Pergerakan Diperketatkan (PKPD) dilaksanakan serta-merta bermula hari ini melibatkan penduduk di dalam Kluster Halban di daerah ini.
Perkara itu diputuskan melalui Mesyuarat Jawatankuasa Kerja Keselamatan Negeri (JKKN) Kelantan yang dipengerusikan oleh Menteri Besar, Datuk Ahmad Yaakob.
Pengerusi Jawatankuasa Kerajaan Tempatan , Perumahan dan Kesihatan Kelantan, Dr. Izani Husin berkata, keputusan tersebut diambil bagi memastikan penularan wabak melalui kluster itu dapat dikawal sebaik mungkin.
Katanya, kluster tersebut melibatkan mereka yang berada di kelompok madrasah dan mereka akan dikuarantin di kawasan itu sepanjang tempoh PKPD dilaksanakan.
“Bagi kluster Seragam Chepa, syarikat telah bersetuju untuk menutup operasi kilang sementara. Mereka telah melakukan ujian swab bagi memastikan penularan wabak dapat dikawal.
“Buat masa ini, kita cuba kawal keadaan, namun sekiranya kawalan ini tidak berjaya, kerajaan negeri tidak teragak-agak untuk laksanakan Perintah Kawalan Pergerakan Bersyarat (PKPB) di negeri ini,” katanya.

Beliau berkata demikian ketika ditemui pemberita selepas menghadiri mesyuarat JKKN di Kompleks Kota Darulnaim di sini hari ini.
Berdasarkan rekod, Kluster Halban dikesan melibatkan seramai 99 individu yang telah disaring dengan 29 daripadanya telah dikesan positif Covid-19 sehingga semalam.
Mengulas lanjut, menurut Izani, kerajaan negeri juga bersetuju penguatkuasaan diperketatkan dari semasa ke semasa meskipun tiada sebarang pelaksanaan Perintah Kawalan Pergerakan (PKP) di negeri ini.
Ujarnya, menerusi kajian Jabatan Kesihatan Negeri, pihaknya telah mengenal pasti program-program yang melibatkan orang ramai merupakan antara punca penyebaran wabak di negeri ini:
“Oleh itu, hanya 50 orang sahaja dibenarkan hadir ke majlis kenduri untuk satu-satu masa berbanding lebih 100 orang dibenarkan sebelum ini.
“Permohonan untuk mengadakan majlis juga perlu dibuat melalui Polis Diraja Malaysia (PDRM). Penganjuran majlis juga bermula dari pukul 12 tengah hari sehingga 4 petang sahaja dan hanya boleh dihadiri orang dewasa,” katanya. – K! ONLINE


JTKSM buka 30 pertuduhan terhadap Brightway Holdings
Oleh NUR SHARIEZA ISMAIL

27 Disember 2020, 3:41 pm
PUTRAJAYA – Kementerian Sumber Manusia (KSM) melalui Jabatan Tenaga Kerja Semenanjung Malaysia (JTKSM) akan membuka 30 pertuduhan terhadap syarikat Brightway Holdings Sdn. Bhd dan dua anak syarikatnya.
KSM dalam satu kenyataan berkata, pihaknya kini sedang dalam proses melengkapkan kertas siasatan tersebut di bawah Akta Standard Minimum Perumahan, Penginapan dan Kemudahan Pekerja 1990 [Akta 446] dan Peraturan.
“Sebanyak 22 pertuduhan akan dibuka terhadap syarikat Brightway Holdings Sdn. Bhd dan anak syarikatnya, Biopro (M) Sdn. Bhd.
“Sementara itu, lapan pertuduhan dibuka bagi sebuah lagi anak syarikatnya, La Glove (M) Sdn. Bhd.,” katanya dalam satu kenyataan di sini hari ini.
Pertuduhan itu susulan operasi penguatkuasaan Akta Standard Minimum Perumahan, Penginapan dan Kemudahan Pekerja 1990 [Akta 446] terhadap Biopro (M) Sdn. Bhd. dan La Glove (M) Sdn. Bhd. pada 24 dan 21 Disember lalu.
KSM berkata, antara kesalahan tersebut adalah kegagalan majikan mendapatkan Perakuan Penginapan daripada Ketua Pengarah JTKSM di bawah Seksyen 24D Akta 446 dan juga pelanggaran Peraturan-Peraturan di bawah Akta 446.

Menurutnya, ia melibatkan penyediaan kemudahan yang tidak memenuhi spesifikasi standard minimum yang ditetapkan iaitu Jadual Subperaturan 3 (1)(2)(i) Peraturan-Peraturan Standard Minimum Perumahan, Penginapan dan Kemudahan Pekerja (Penginapan dan  Penginapan Berpusat) 2020.
Dalam pada itu, KSM menafikan, laporan berhubung kompaun RM1,000 adalah kompaun kesalahan di bawah Akta Pencegahan Pengawalan Penyakit Berjangkit 1988 yang dikeluarkan oleh Pejabat Kesihatan Daerah Klang.
“Tindakan tersebut tiada kaitan dengan penguatkuasaan Akta 446 di bawah bidang kuasa JTKSM,” katanya. – K! ONLINE


Lelaki tersepit atas pokok machang
Oleh MOHD SYALMIZI HAMID

27 Disember 2020, 1:40 pm
SEBERANG PERAI – Seorang lelaki berdepan detik cemas apabila kakinya tersepit pada dahan pokok machang semasa melakukan kerja-kerja menebang pokok itu di Kampung Tun Sardon, Bukit Mertajam di sini hari ini.
Pegawai Operasi dari Balai Bomba dan Penyelamat Penanti, Mohd. Azam Mohd. Noor berkata, pihaknya menerima panggilan berhubung kejadian yang menimpa seorang lelaki berusia 53 tahun itu pada pukul 11.43 pagi.
“Ketika ini kerja menyelamat mangsa yang tersepit pada ketinggian kira-kira 9 meter masih lagi dijalankan.
“Dia tersangkut pada bahagian kaki di celah dahan ketika melakukan kerja menebang pokok machang tersebut,” katanya ketika dihubungi Kosmo! sebentar tadi.
Menurutnya, khidmat kren terpaksa digunakan bagi menyelamatkan mangsa. – K! ONLINE


KJ jatuh basikal
Oleh KOSMO!

27 Disember 2020, 3:56 pm
PETALING JAYA – Menteri Sains, Teknologi dan Inovasi (MOSTI), Khairy Jamaluddin Abu Bakar dikatakan jatuh terlanggar lubang jalan ketika aktiviti berbasikal.
Khairy yang juga Ahli Parlimen Rembau telah menunjukkan wajahnya di laman sosial Twitter yang calar dan cedera akibat kemalangan tersebut.
Jalan berlubang yang menyebabkan Khairy jatuh basikal.
Beliau turut mengulang ciap seorang rakannya yang berbunyi;
Terima kasih kepada rakan-rakan yang bertanya. Alhamdulillah @khairykj hanya alami kecederaan kecil dan tiada yang serius.
Thank you everyone for reaching out. @khairykj is fine. A little bruised up but all is good. – K! ONLINE


Penginapan hotel dijangka meningkat 20 peratus tahun depan
Oleh SHAMSUL KAMAL AMARUDIN

27 Disember 2020, 4:09 pm
LUMUT – Kadar penginapan di hotel seluruh negara diunjur mencatat kadar pertumbuhan sekurang-kurangnya 20 peratus tahun depan apabila Perintah Kawalan Pergerakan Pemulihan (PKPP) berakhir hujung tahun ini.
Malah, ketika ini difahamkan kadar pertumbuhan itu sudah dicapai di beberapa lokasi tumpuan pelancong seperti di daerah Manjung yang memiliki tarikan seperti Pulau Pangkor, selepas Perintah Kawalan Pergerakan Bersyarat (PKPB) ditamatkan awal bulan ini.
Pengarah Kanan Domestik dan Acara, Tourism Malaysia, Datuk Dr. Ammar Abd. Ghapar, berkata kajian pihaknya di 10 hotel di daerah Manjung semalam mendapati hampir 100 peratus penuh.
Katanya, peningkatan itu antara lain disumbangkan menerusi pertandingan memancing ‘Tourism Malaysia Surfcasting Tour 2020 Siri 3 yang diadakan di kawasan laut berhadapan Lumut Waterfront dan Hotel Orient Star di sini hari ini.
“Seramai 965 peserta dari seluruh negara menyertai acara ini sekali gus menggalakkan pelancongan domestik.
“Ini kerana kehadiran mereka melibatkan penginapan, bilangan pengunjung ke kedai makan bertambah manakala pembelian umpan dan barangan lain juga meningkatkan ekonomi penduduk tempatan,” katanya pada sidang akhbar pada Majlis Penyampaian Hadiah Tourism Malaysia Surfcasting Tour 2020 – Siri 3 di Lumut Waterfront hari ini.

Menurut Ammar, antara usaha bagi meningkatkan semula industri pelancongan domestik yang terjejas akibat Covid-19 ialah menggalakkan lebih banyak pakej menarik termasuk untuk kakitangan perkhidmatan awam.
Katanya, ia bagi membolehkan lebih ramai kakitangan awam yang mungkin kurang terjejas dengan pandemik itu untuk keluar melancong seterusnya membantu pertumbuhan semula industri pelancongan tempatan. – K! ONLINE


Jenazah pembantu rumah Syafiq tiba di Indonesia
Oleh KOSMO!

27 Disember 2020, 3:52 pm
JAKARTA – Suasana pilu mengiringi ketibaan jenazah pembantu rumah pemain bola sepak Johor Darul takzim (JDT), Syafiq Ahmad iaitu Titik Sukamti yang tiba di Indonesia, pagi kelmarin.
Mayat Titik diterbangkan dari Malaysia dan mendarat di Lapangan Terbang Antarabangsa Ahmad Yani, Semarang pada pagi Jumaat, selepas tiga minggu kemalangan maut itu berlaku.
“Maklumat yang kami terima adalah bahawa kereta itu merempuh pembahagi jalan sehingga terbalik,” kata abang kepada arwah, Masrukin kepada Kompas.com di rumah pengebumian.
“Ketika mayatnya dikeluarkan, Titik sedang memeluk  erat memegang bayi Syafiq yang turut meninggal dunia di kerusi belakang,” ujarnya.
Ibu dua anak itu kemudian dibawa ke kampung halamannya dengan ambulans oleh Badan Perlindungan Pekerja Migran Indonesia (BP2MI).
Salah seorang anak Allahyarham Titik, Alvian Febriyanto, 16, menangis teresak-esak ketika jenazah ibunya tiba di Dusun Kuripan, Kabupaten Grobogan, Jawa Tengah.

Pemuda yang berada di sekolah menengah itu tidak dapat menahan kesedihannya sehingga sesekali dia bersandar di pelukan saudara-mara yang turut hadir.
Sebaik tiba, jenazah Sukamti disembahyangkan di rumah pengebumian dan kemudian dikebumikan di tanah perkuburan awam tempatan mengikut protokol pengebumian Covid-19.
Arwah Titik,46, merupakan salah seorang mangsa maut dalam kemalangan yang turut meragut nyawa anak bongsu Syafiq, Muhammad Aisy Syaqeef yang berusia 22 hari dan ibu mentuanya, Zainab Wahab,45. – Agensi


UMNO bukan lagi obor penyatuan Melayu?
Oleh ZULKIFLI MANZOR

27 Disember 2020, 3:16 pm
PETALING JAYA – Setiausaha Agung Barisan Nasional (BN), Tan Sri Annuar Musa membayangkan peranan menyatupadukan Melayu bakal didokong oleh parti lain, bukan lagi UMNO.
Kata beliau, terdapat pemimpin tertinggi UMNO kini menjadi jurucakap DAP dan cuba membawa neratif mengapa UMNO harus menerima DAP serta Datuk Seri Anwar Ibrahim.
“Sedikit sebanyak DAP sudah boleh berbangga. Kini sudah terdapat pemimpin tinggi UMNO menjadi jurubicara mereka.
“Mereka mendapat platform rasmi dan yang dilantik rasmi. Justeru ada yang menganggap mesej mereka adalah mesej pucuk pimpinan walau jelas bertentangan dengan dasar parti.
“Peranan menyatupadukan Melayu bakal didokong obornya oleh parti lain, bukan lagi UMNO nampaknya,” katanya dalam satu hantaran di Facebook hari ini.
Terdahulu, Annuar berkata, antara istilah baharu digunakan oleh jurucakap DAP dalam UMNO adalah membina `jajaran baru’.

Kata beliau, rata-rata akar umbi UMNO mengadu dan resah dengan gerakan tersebut kerana menyebabkan UMNO bergerak ke arah perpecahan.
“Semoga UMNO tidak terjatuh kali kedua kerana kesilapan mereka yang berada di atas. Jangan yang dikejar tak dapat, yang dikendong pula jatuh berciciran,” katanya. – K! ONLINE


Auta pelaburan bitcoin dalam talian
Oleh MOHAMAD FAIZAL HASHIM

27 Disember 2020, 4:01 pm
JOHOR BAHRU – Polis Johor menahan seramai tujuh individu termasuk dua wanita yang disyaki terbabit dalam kes penipuan pelaburan tidak wujud dalam talian ketika serbuan di Taman Abad, di sini, Khamis lalu.
Ketua Polis Daerah Johor Bahru Selatan, Asisten Komisioner Mohd. Fadzli Mohd. Zain berkata, dalam serbuan pada pukul 5.30 petang itu, mereka yang ditahan termasuk lelaki warganegara China berusia lingkungan 17 hingga 25 tahun.
Katanya kesemua tangkapan disyaki terlibat dalam pelaburan yang tidak wujud dalam talian dan menerima gaji sebanyak RM3,000 sebulan dan komisyen lima peratus daripada hasil penipuan.
“Terdapat satu laman sesawang yang dipercayai digunakan oleh suspek dalam aktiviti pelaburan bitcoin tidak wujud.
“Suspek berperanan mencari mangsa di media sosial dengan memulakan perbualan sebagai kawan sehingga mendapat kepercayaan daripada mangsa dan seterusnya mendorong mangsa untuk melabur dalam bitcoin.
“Mangsa juga dikehendaki mendaftar semasa menyertai pelaburan tersebut bagi mendapatkan kata nama dan kata laluan. Mangsa yang menyertai pelaburan ini juga dikehendaki untuk memasukkan wang ke dalam akaun bank yang dipercayai dikawal dari negara China,” katanya dalam kenyataan hari ini.

Menurut Mohd. Padzli, semakan rekod jenayah mendapati kesemua suspek tidak mempunyai rekod kes jenayah.
Katanya, dalam serbuan tersebut, polis turut merampas sebuah laptop jenama Dell dan 25 telefon bimbit pelbagai jenama yang dipercayai digunakan oleh suspek untuk melakukan kegiatan penipuan pelaburan bitcoin.
“Kesemua suspek warga tempatan ditahan reman selama tiga hari manakala seorang suspek warga China ditahan reman selama 14 hari bagi membantu siasatan.
“Kami menasihatkan orang ramai supaya berhati-hati sekiranya ditawarkan untuk sertai sebarang pelaburan. Masyarakat diingatkan sebelum menyertai sebarang pelaburan, pastikan pelaburan adalah wujud dan berdaftar dengan pihak Bank Negara Malaysia (BNM),” katanya.
Kes disiasat di bawah Seksyen 420 Kanun Keseksaan.-K! ONLINE


15 peratus rakyat Malaysia alami penyakit buah pinggang kronik
Oleh ZULKIFLI MANZOR

27 Disember 2020, 3:57 pm
PETALING JAYA – Kajian mendapati sebanyak 15 peratus rakyat Malaysia menghadapi penyakit buah pinggang kronik pelbagai peringkat.
Ketua Pengarah Kesihatan, Tan Sri Dr. Noor Hisham Abdullah berkata, kebanyakan pesakit itu bagaimanapun tidak menyedari mereka menghadapinya pada peringkat awal.
“Apa yang paling membimbangkan kebanyakan daripada mereka (pesakit buah pinggang) tidak sedar bahawa mereka menghadapi penyakit tersebut.
“Ini disebabkan pesakit-pesakit ini tidak mempunyai sebarang gejala di peringkat awal dan apabila pesakit bergejala, seringkali mereka telah pun berada pada tahap yang serius,” katanya.
Beliau berkata demikian semasa merasmikan pelancaran laman web www.MYBUahPinggang.com yang diadakan secara maya hari ini.
Noor Hisham berkata, beliau menyambut baik kewujudan laman web tersebut yang akan menjadi pusat sehenti kepada pelbagai maklumat tentang penyakit buah pinggang.

Menurut beliau, kewujudan laman web tersebut diharap mempertingkatkan tahap kesedaran masyarakat sekali gus mengurangkan kes penyakit buah pinggang kronik di Malaysia.
Kata beliau, walaupun negara sedang sibuk melawan pandemik Covid-19, namun usaha melawan penyakit lain seperti penyakit buah pinggang tetap menjadi keutamaan Kementerian Kesihatan.
“Kita bukan sahaja mesti menang lawan Covid-19, tetapi menang melawan penyakit buah pinggang kronik,” katanya. – K! ONLINE


Pemuda UMNO Bagan Serai belanja 600 penunggang petrol percuma
Oleh WAT KAMAL ABAS

27 Disember 2020, 1:29 pm
BAGAN SERAI – Kira-kira 600 penunggang motosikal di tiga lokasi di sini gembira selepas diberikan isian minyak petrol percuma dalam program anjuran Pemuda UMNO Bagan Serai di sini hari ini.
Ahli Dewan Undangan Negeri Selinsing, Mohamad Noor Dawoo berkata, program tersebut bertujuan melatih para pemuda dalam menguruskan program dan organisasi selain memastikan mereka mendekati golongan yang lebih senior.
“Selain di Batu 10, dua lagi lokasi program adalah di stesen minyak BHP Simpang Empat Semanggol dan Caltex Alor Pongsu.
“Setiap stesen diperuntuk isian minyak petrol penuh tangki kepada 200 buah motosikal,” katanya yang juga Timbalan Ketua Bahagian UMNO Bagan Serai ketika ditemui di stesen minyak Petronas Batu 10 di sini hari ini.
Turut hadir Ketua Bahagian UMNO Bagan Serai, Datuk Sham Mat Sahat.- K! ONLINE


Lelaki maut, kereta kancil langgar belakang treler
Oleh KOSMO!

27 Disember 2020, 3:07 pm
Oleh ABDUL RASHID ABDUL RAHMAN
BENTONG – Seorang lelaki maut selepas kereta jenis Perodua Kancil dipandunya melanggar belakang sebuah lori treler di Kilometer 4 Jalan Bentong-Gombak di sini hari ini.
Ketua Polis Daerah, Superintendan Zaiham Mohd. Kahar berkata, kejadian kira-kira pukul 1.50 pagi itu berlaku ketika mangsa K. Anantha Raj, 24, dalam perjalanan dari bandar Bentong ke arah Gombak.
“Apabila sampai di tempat kejadian kereta dipandu mangsa dipercayai hilang kawalan dan terbabas ke seberang jalan sebelum melanggar belakang lori treler yang berada di tepi jalan.
“Akibat kejadian mangsa meninggal dunia di tempat kejadian,” katanya di sini hari ini.
Menurutnya, mayat mangsa dibawa ke Hospital Bentong untuk bedah siasat.

Dalam pada itu, beliau berkata, kes disiasat di bawah Seksyen 41 (1) APJ 1987 dan siasatan masih giat dijalankan.
“Polis meminta saksi-saksi yang melihat kejadian tersebut untuk tampil bagi membantu siasatan.
“Polis menasihatkan orang ramai yang memandu dan menunggang kenderaan agar sentiasa berhati-hati dan patuhi peraturan lalulintas,”ujarnya. – K! ONLINE


Dua beranak maut kereta rempuh pokok
Oleh KHAIRUL MOHD. ALI

27 Disember 2020, 11:43 am
KULAI – Seorang bapa dan anak lelakinya maut selepas kenderaan dinaiki mereka merempuh sebatang pokok akasia selepas terbabas di Jalan Felda Bukit Batu, di sini awal pagi hari ini.
Komander Operasi, Pegawai Bomba Kanan II, Firdaus Juritah berkata, pihaknya menerima laporan berhubung kejadian pada pukul 6.45 pagi.
Ujarnya, sehubungan itu tujuh anggota beserta sebuah jentera dari Balai Bomba dan Penyelamat Bandar Baru Kulai dikejar ke lokasi kejadian.
“Setibanya di lokasi, kenderaan jenis Perodua Alza terbabit didapati telah terbabas dan merempuh sebatang pokok akasia yang berada di tepi jalan.
“Pemandu lelaki berusia 34 tahun serta seorang penumpang hadapan yang berusia 13 tahun ditemui dalam keadaan tersepit dan disahkan maut di lokasi kejadian.
“Anggota bomba kemudiannya bertindak mengeluarkan kedua-dua mangsa menggunakan peralatan khas,” katanya dalam satu kenyataan di sini hari ini.

Tambah beliau, kedua-dua mangsa dipercayai merupakan pasangan bapa dan anak dan dikenali sebagai Mohamad Khairul Hasan, 34, dan Mohd. Khairil Akmal Mohamad Khairul, 13.
“Jenazah kedua-dua mangsa kemudiannya diserahkan kepada polis untuk tindakan lanjut,” ujarnya. -K! ONLINE


Fazura kongsi tentang isu riak, netizen salah faham
Oleh MOHD. HAIKAL ISA

27 Disember 2020, 12:20 pm
PETALING JAYA – Pelakon Nur Fazura berkongsi satu hantaran status secara rawak tentang amal soleh yang disangka banyak namun dibutakan dengan sifat riak.
“Allahuakbar. Bimbang sangat amal soleh dilakukan disangkakan banyak. Rupanya bocor dengan riak, ujub, sum’ah dan takabbur.
“Jauhilah kami dan terimalah amal kami ya Allah,” kongsi Nur Fazura Sharifuddin, 27.
Hantaran yang dimuat naik Fazura dalam InstaStory berkenaan sikap riak.
Netizen mula membuat spekulasi hantaran status berkenaan dimuat naik pelakon filem Gol & Gincu itu ditujukan kepada seseorang dalam industri.
“Tiba-tiba ada baldi bocor segala jenis shade (sindiran) keluar masa ini. Pening kita nak decode (nyahkod),” tulis seorang netizen di Twitter.
Tidak kurang, ada yang mempertahankan tindakan isteri kepada pelakon Fattah Amin itu dengan menciap: “Fazura hanya berkongsi hantaran Ustazah Asma’ Harun. Kau orang dah kenapa? Dosa kering je.” — K! ONLINE


Spurs tidak mahu pandang mudah
Oleh KOSMO!

27 Disember 2020, 12:00 pm
LONDON – Pengurus Tottenham Hotspur, Jose Mourinho mula melancarkan perang psikologi menjelang aksi Liga Perdana Inggeris (EPL) menentang Wolverhampton Wanderers di Stadium Molineux awal pagi esok.
Kata bekas jurulatih Real Madrid itu, beliau menganggap Wolves sebagai antara pasukan besar dalam saingan musim ini, oleh itu kemampuan skuad kendalian Nuno Espirito Santo itu tidak boleh dipandang remeh.
Spurs sebelum ini dianggap antara pencabar takhta kejuaraan apabila pernah menjadi peneraju liga, namun aksi tidak menentu sejak akhir-akhir ini menyaksikan mereka terjatuh ke kedudukan keenam.
“Saya percaya Wolves boleh dianggap antara pasukan terbaik musim ini, tidak keterlaluan jika saya katakan mereka layak berada dalam kelompok enam pasukan terbaik.
“Apa yang pasti kami bakal berdepan cabaran sukar pada perlawanan itu nanti. Ditambah pula dengan jadual padat, sudah tentu kami perlu tampilkan aksi lebih baik,” ujar pengendali dari Portugal itu.
Sementara itu, Mourinho juga menepis dakwaan yang mengatakan Spurs akan mengharungi perlawanan-perlawanan mudah selepas ini apabila bakal berdepan Fulham dan Leeds United.

“Ramai orang cakap perlawanan kami selepas ini mudah. Siapa yang cakap berdepan Wolves, Fulham ataupun Aston Villa mudah? Perlawanan itu sama seperti perlawanan-perlawanan lain,” katanya. – AGENSI


Aktiviti sukan kembali rancak pada 2021
Oleh MUHAMMAD AYMAN GHAFFA

27 Disember 2020, 1:20 pm
PASIR MAS – Kementerian Belia dan Sukan (KBS) menjangkakan aktiviti sukan di negara ini akan kembali rancak pada 2021 berbanding tahun ini meskipun berdepan dengan penularan wabak Covid-19.
Timbalan Menteri Belia dan Sukan, Wan Ahmad Fayhsal Wan Ahmad Kamal berkata, pihak kementerian berkemungkinan akan melonggarkan sedikit prosedur operasi standard (SOP) untuk sesetengah aktiviti sukan, namun masih berhati-hati dengan penularan wabak itu.
Katanya, KBS juga sedang dalam proses mengadaptasi segala keadaan di negara ini sebelum menganjurkan acara-acara sukan.
“Disebabkan itu, kita telah memperkenalkan model gelembung sukan dan tidak membuka ruang untuk penonton bagi sesetengah sukan.
“KBS juga mahu melihat rakyat di negara ini mengadaptasi kelaziman baharu dalam dunia sukan ketika penularan wabak Covid-19. Kita tidak boleh mengambil enteng perkara ini, namun saya jangkakan aktiviti sukan akan kembali rancak pada tahun depan berbanding tahun ini,” katanya.
Beliau berkata demikian ketika ditemui pemberita selepas menghadiri Program Sukarelawan Rakan Muda, Jabatan Belia dan Sukan Kelantan di Sekolah Kebangsaan Kedai Tanjong di sini hari ini.

Mengulas lanjut, model gelembung sukan yang diperkenalkan oleh KBS awal bulan ini akan dijalankan pada awal Januari depan dengan penganjuran acara percubaan sukan permotoran di Litar Antarabangsa Sepang.
Katanya, pasukan MotoGP dari luar negara akan datang ke negara ini untuk melakukan percubaan di litar tersebut.
“Pergerakan mereka dihadkan menerusi model gelembung sukan ini. Mereka tidak boleh keluar dari kawasan itu sepanjang tempoh percubaan selain jumlah kehadiran penonton juga terhad.
“Penganjuran percubaan MotoGP itu merupakan satu eksperimen sebelum ia dijalankan terhadap acara sukan lain,” katanya.
Ditanya mengenai penganjuran Sukan Malaysia (Sukma) Kelantan 2026, Wan Ahmad Fayhsal berkata, perkara itu termasuk aspek bajet dan penganjuran acara itu akan menjadi agenda yang akan dibentangkan dalam Rancangan Malaysia Ke-12 (RMK-12) hujung Januari depan.
Tambahnya, perbincangan mengenai kos keseluruhan penganjuran Sukma 2026 masih dalam perbincangan dan KBS komited untuk membantu Kelantan terutamanya dalam aspek pembinaan infrastruktur yang baharu di negeri ini. – K! ONLINE


[VIDEO] Aksi rempit tular, 3 lelaki ditahan
27 Disember 2020, 12:19 pm
PETALING JAYA – Jabatan Siasatan dan Penguatkuasaan Trafik (JSPT) Bukit Aman menahan tiga lelaki selepas video merempit dan menunggang motosikal secara berbahaya di Lebuh Raya Kuala Lumpur – Seremban tular di aplikasi WhatsApp semalam.
Timbalan Pengarah (Penguatkuasaan/Kawalan Lalu Lintas/Pengurusan Saman) JSPT Bukit Aman, Datuk Mohd. Nadzri Hussain berkata, tangkapan dibuat selepas satu rakaman video berdurasi 38 saat tular menerusi aplikasi WhatsApp menunjukkan lagak mat rempit berkenaan.
“Hasil siasatan mendapati mereka melakukan aksi tersebut kira-kira pukul 12.50 tengah malam ketika dalam perjalanan pulang ke rumah selepas singgah makan di Seremban, Negeri Sembilan.
“Berdasarkan video tersebut, ketiga-tiga suspek itu didapati berlumba sesama sendiri selain melakukan aksi zig-zag,” katanya ketika dihubungi Kosmo! hari ini.
Menurutnya lagi, bertindak atas maklumat pihak polis menahan ketiga-tiga suspek yang berusia lingkungan 19 hingga 20 tahun itu di sekitar Puchong, Selangor.
“Tangkapan dibuat bermula pukul 10 pagi hingga 11 malam sebelum kesemua mereka dibawa ke Balai Trafik Ibu Pejabat Polis Daerah Kajang untuk tindakan lanjut

“Selain itu, kita turut menyita tiga buah motosikal yang digunakan suspek iaitu jenis Yamaha Y15ZR dan Yamaha 135LC,” ujarnya.
Kes disiasat di bawah Seksyen 42(1) Akta Pengangkutan Jalan 1987. – K! ONLINE


Lebih sembilan jam padam kebakaran pasar raya
Oleh ASLIZA MUSA

27 Disember 2020, 11:30 am
KUALA KANGSAR – Kebakaran yang memusnahkan sebahagian pasar raya di Kampung Talang, Jalan Taiping di sini semalam, berjaya dipadamkan bomba selepas hampir sembilan jam operasi dijalankan.
Penolong Pengarah Operasi, Jabatan Bomba dan Penyelamat Malaysia (JBPM) Perak, Mohamad Yunus Abu berkata, kebakaran itu memusnahkan kira-kira 60 peratus bahagian di tingkat dua pasar raya berkenaan.
Katanya, kejadian itu bagaimanapun tidak mengakibatkan kecederaan mahupun kemalangan jiwa membabitkan pekerja dan pelanggan.
“Balai Bomba dan Penyelamat (BBP) Kuala Kangsar menerima panggilan kecemasan kejadian itu pada pukul 4.49 petang dengan operasi memadam kebakaran segera dijalankan.
“Operasi berdepan kesukaran kerana terdapat bahan mudah terbakar seperti tisu, lampin pakai buang dan plastik selain struktur bangunan itu yang tertutup dan tiada bukaan dinding seperti cermin,” katanya ketika dihubungi di sini hari ini.
Menurut beliau, operasi yang mengambil masa kira-kira sembilan jam itu tamat pada pukul 2.15 pagi tadi.

Katanya, selain BBP Kuala Kangsar, operasi turut dibantu anggota bomba dari BBP Sungai Siput dan Taiping serta jentera Aerial Ladder Platform (ALP) dari Ipoh.
“Operasi tersebut tamat pada pukul 2.15 pagi dan tiada mangsa yang terlibat dalam kejadian itu,” katanya. – K! ONLINE


Noraniza Idris reda pemergian Naim Hariri
Oleh KOSMO!

27 Disember 2020, 1:02 pm
PETALING JAYA – Penyanyi Noraniza Idris reda selepas dimaklumkan berita duka mayat anak saudaranya, Allahyarham Naim Hariri Kamaruddin, 31, ditemui terdampar di kawasan pantai berhampiran Kampung Pulau Kerengga, Marang, Terengganu pada pukul 9 pagi tadi.
Pemilik nama sebenar Nor Aniza Idris, 52, berkongsi berita sedih tersebut menerusi satu hantaran dalam Faceboknya, Akar Zapin Kita sebentar tadi.
Berita duka itu dikongsi Noraniza dalam satu hantaran Facebooknya hari ini.
Berita berkaitan https://www.kosmo.com.my/2020/12/27/pelamin-dihias-indah-majlis-jadi-kenduri-keluarga/
“Rehatlah Naim, anak syurga Mak Long. Lepaskan lelah dunia, kami reda dengan pemergianmu.
“Terima kasih atas segala keringat, ilmu dan nasihat Naim pada setiap pelanggan yang memerlukan khidmat terapimu sepanjang bersama,” tulis penyanyi lagu Dikir Puteri itu dalam entri berkenaan.
Berita berkaitan https://www.kosmo.com.my/2020/12/27/mayat-naim-hariri-ditemui/

Bekas peserta Gegar Vaganza musim ketujuh itu juga memberitahu anak saudaranya itu merupakan seorang individu yang baik dan disenangi ramai.
“Sesungguhnya ramai saksi dunia ini melihat kebaikan, kesantunan dan budi pekertimu anak. Semoga syurga tempat mu, Naim.
“Hari ni walau berat, kami terima hanya jasad kau yang tak bernyawa laut pulangkan. Rehatlah wahai anak syurga Mak Long , semoga kita bertemu disyurga Allah SWT kelak,” katanya.
Terdahulu, Kosmo! semalam melaporkan Naim dilaporkan hilang dikhuatiri lemas ketika mandi di Pantai pada pukul 6.40 petang Jumaat lalu.
Dia sepatutnya melangsungkan pernikahan dengan tunangnya, Farah Nabilah Huda Ismail, 27, di Kampung Surau Haji Mat Zin, Batu Payong di sini pada pukul 10 pagi semalam. – K! ONLINE


Residensi Bukit Gelugor dibangunkan dengan model perniagaan baharu PR1MA
Oleh SAFINA RAMLI

27 Disember 2020, 12:30 pm
GEORGE TOWN – Residensi Bukit Gelugor di sini menjadi projek Perumahan Perbadanan PR1MA Malaysia (PR1MA) yang pertama di negeri ini dibangunkan dengan menggunakan model perniagaan terbaharu agensi berkenaan.
Menteri Perumahan dan Kerajaan Tempatan, Zuraida Kamaruddin berkata, model perniagaan PR1MA bagi projek berkenaan menyaksikan usaha sama Kerajaan Persekututuan melalui PR1MA, pemaju iaitu Ideal Property Group dan juga kerajaan negeri Pulau Pinang.
“Projek ini juga merupakan projek pertama PR1MA di kawasan pulau, dan dibangunkan mengunakan model perniagaan terbaharu PR1MA.
“Menerusi model perniagaan terbaharu ini bisnes modelnya tidak perlukan perlaburan tinggi oleh kerajaan, PR1MA memberi tanah kepada pemaju untuk bangunkan kediaman yang mampu dimiliki oleh rakyat termasuk golongan B40,” katanya dalam sidang akhbar selepas menghadiri majlis pecah tanah Residensi Bukit Gelugor di sini hari ini.
Yang turut hadir, Ketua Menteri Chow Kon Yeow, Exco Perumahan, Kerajaan Tempatan Dan Perancangan Bandar dan Desa, Jagdeep Singh Deo.
Projek Residensi Bukit Gelugor akan mula dibina pada awal tahun depan dan dijangka siap dalam tempoh tiga tahun lagi.

Sebelum ini, lebih 50 unit kuarters Kastam Diraja Malaysia (KDRM) di kawasan Kampung Kastam di Bukit Gelugor di sini dirobohkan pada 2017 bagi memberi laluan kepada projek PR1MA di kawasan berkenaan.
Menurut Zuraida projek Residensi Bukit Gelugor itu bakal menyediakan 2,850 unit rumah mampu milik bermula dengan harga dibawah RM300,000 dengan kelengkapan bertaraf kondominium. – K! ONLINE


PacMan cari pencabar
Oleh KOSMO!

27 Disember 2020, 12:30 pm
MANILA – Petinju terkemuka kelahiran Filipina, Manny Pacquiao memberi bayangan untuk kembali ke gelanggang tinju pada tahun depan dengan mengarahkan ejen dan penganjur mengatur dua pertarungan untuknya.
Kata Pacquiao, tugasnya selaku ahli politik merangkap senator di Filipina agak mengganggu jadual yang dirancang pada awal tahun depan dan hanya mempunyai masa untuk fokus pada arena tinju bermula April nanti.
“Jadual saya agak padat pada awal tahun kerana persidangan masih lagi berlangsung sehingga Mac depan. Justeru, agak sukar buat saya melakukan latihan dan fokus jika ada pertarungan kompetitif.
“Namun, jika diberi peluang, saya mahu beraksi sekurang-kurangnya pada dua pertarungan mungkin satu lagi di penghujung tahun,” kata Pacquiao yang kini berusia 41 tahun.
Sebagai rekod, Pacquiao sebelum ini dilaporkan sangat berminat untuk bertarung dengan jaguh seni bela diri campuran (MMA) daripada Ultimate Fighting Championship (UFC), Conor McGregor tetapi masih belum ada sebarang pengesahan rasmi.
Sementara itu, rakan rapat Pacquiao, Choi Garcia mengakui salah satu faktor Pacquiao atau turut dikenali sebagai PacMan menangguhkan sebarang kemunculan kompetitif tahun ini adalah kerana acara sukan antarabangsa masih belum boleh dianjurkan dengan kehadiran penonton.

“Sukar untuk saya katakan bila Pacquiao akan kembali aktif di gelanggang tinju kerana berdasarkan situasi semasa dengan kekangan Covid-19 di seluruh dunia, tetapi mungkin bukan dalam masa terdekat.
“Ini kerana, selagi penyokong tidak dibenarkan hadir ke venue pertarungan, mungkin Pacquiao akan terus berehat kerana semangatnya untuk bertarung hadir apabila mendapat sorakan penonton,” katanya. – AGENSI


Enam kes guna alat renjatan elektrik dikesan dalam tiga hari
Oleh ROSLIZA MOHAMED

27 Disember 2020, 11:39 am
KOTA BHARU- Enam kes melibatkan kegiatan menangkap ikan menggunakan alat renjatan elektrik dikesan berlaku di beberapa daerah di negeri ini dalam tempoh tiga hari.
Dalam kejadian pada hari Rabu hingga kelmarin itu, seramai lebih 10 orang suspek bertindak melarikan diri sebaik sahaja menyedari kehadiran pihak berkuasa yang menjalankan Ops Darat di daerah Tumpat, Bachok, Pasir Mas dan Pasir Puteh.
Pengarah Jabatan Perikanan Kelantan, Nazri Ishak berkata, kes pertama berlaku di kawasan sawah padi di Kampung Hutan Buloh dekat Melor di sini pada pukul 9 malam Rabu lepas.
“Ia diikuti kegiatan di kawasan sawah di Kampung Morak, Tumpat, pukul 10 malam dan di tali air di Kok Lanas di sini pada pukul 11.30 malam pada hari yang sama.
“Kegiatan sama turut berlaku di tali air di Kampung Pangkal Kala, Pasir Mas dan Kampung Selising, Pasir Puteh, pada hari Khamis antara pukul 10 dan 12.30 malam,” katanya ketika dihubungi Kosmo! hari ini.
Menurut Nazri, kes terakhir pula dikesan di kawasan sawah padi Kampung Mokkan, Bachok pada pukul 2.30 pagi kelmarin.

Katanya, anggota Jabatan Perikanan turut merampas enam buah alat renjatan elektrik yang digunakan untuk menangkap ikan di keenam-enam lokasi itu.
Tambahnya, beliau berharap orang ramai yang mempunyai sebarang maklumat mengenai penggunaan alat renjatan elektrik untuk menangkap ikan supaya melaporkan kegiatan itu kepada pihak berkuasa. – K! ONLINE


Cinta lokasi Kamal, Uqasha ke pelamin
Oleh NUR EMIRA SAIZALI dan SAIRUL ZAMRI MISRANI

27 Disember 2020, 10:40 am
TREND melamar secara langsung atau terang-terangan kini seakan-akan menjadi satu kebiasaan terutama dalam kalangan selebriti tanah air.
Ahad lalu, industri hiburan tanah air dikejutkan dengan momen manis apabila pelakon Kamal Adli dengan selambanya melamar cinta hatinya, Uqasha Senrose secara terbuka di pentas Anugerah MeleTOP Era 2020 (AME2020).
Gara-gara tindakan Kamal atau nama sebenarnya Ahmad Kamal Ahmad Adli melutut dan melafazkan lamaran buat Uqasha, semua bagaikan terkesima lebih-lebih lagi dalam kalangan peminat pasangan romantis itu.
Dihulur cincin berlian sambil dilamar Kamal, Uqasha Senrose atau nama lengkapnya Nik Zaris Uqasha Nik Sen lantas menerima lamaran tersebut dengan jawapan: “Ya”.
Jika diingat semula, trend lamaran secara langsung yang dilakukan Kamal bukan pertama kali tercatat dalam lembaran sejarah pasangan selebriti di negara ini.
Lamaran secara terbuka pernah dilakukan pelakon dan pengacara Awal Ashaari terhadap Scha al-Yahya.
Tindakan Awal melamar kekasih secara langsung di set rakaman program Propaganza pada 25 Mac 2012 boleh dikatakan sebagai pencetus trend romantik tersebut.

Tidak terhenti di situ, pelakon kacak, Hairul Azreen turut mengikut jejak langkah sama apabila melamar Hanis Zalikha dalam program secara langsung iaitu semasa pentas akhir Gegar Vaganza 2015.
Sudah namanya kejutan, tindakan Kamal tidak terhidu peminat termasuk Uqasha sendiri.
SUDAH terang lagi bersuluh. Jika dahulu percintaan mereka menjadi andaian dan sebutan ramai, kini status hubungan Kamal dan Uqasha sudah diketahui umum. Ikut perancangan, mereka akan menyatu sebagai suami isteri selepas hari raya tahun depan.
Bagaimanapun, menurut pihak Astro, Kamal sudah pun berbincang dengan keluarga Uqasha bagi mendapatkan restu melakukan lamaran tersebut.
Selang beberapa hari kemudian, Kamal secara ringkas dalam Instagram melahirkan rasa teruja selepas lamarannya diterima dan menjelaskan dia hanya ingin menghalalkan hubungan bersama wanita yang bakal menjadi suri hatinya tidak lama lagi.
Sebelum ini, sama ada Kamal mahupun Uqasha, masing-masing tidak pernah mengiyakan atau menidakkan desas-desus hubungan cinta yang dikatakan terjalin di lokasi pengambaran selepas digandingkan dalam drama Setelah Terlafaznya Akad sekitar 2019.
Pada tahun ini pula, mereka sekali lagi berpasangan menerusi drama Perempuan Tanpa Dosa arahan, Michael Ang.
Hubungan cinta lokasi antara Uqasha dan Kamal semakin hangat diperkatakan selepas, Michael secara bergurau mendedahkan mereka sudah menghadiri kursus praperkahwinan.
Tinggal lagi belum ada hitam putih daripada pasangan merpati dua sejoli itu.
Kahwin
Selepas melamar Uqasha menjadi isteri, hampir setiap hari Kamal dihujani pula dengan pertanyaan tarikh pernikahan.
Bagaimanapun, Kamal secara eksklusif dalam laporan Kosmo! pada 24 Disember lalu berkongsi mengenai tarikh pernikahannya yang akan akan diadakan sekitar pertengahan tahun hadapan.
“Insya-Allah majlis akan berlangsung sekitar tahun depan, selepas hari raya.
“Tarikh sebenar masih belum diputuskan, biarlah semua hanya diketahui dan diuruskan keluarga sahaja,” katanya ringkas.
Bahkan, pelakon drama Black itu turut meminta semua pihak mendoakan kebahagian dia dan Uqasha.
Membelek semula perjalanan kisah cinta mereka, pasangan itu dijangka bakal menempa populariti pada tahun 2021 dan akan menjadi perhatian umum sehingga majlis perkahwinan berlangsung.
Bahkan, penulis menjangkakan ramai pihak bakal berebut-rebut menjadi penaja bagi perkahwinan yang disebut-sebut peminat sebagai Wedding of The Year 2021.
Malahan, beberapa jenama besar seperti Swarovski sudah pun menjadikan pasangan sejoli itu sebagai model untuk beberapa rekaan barangan perhiasan.
Jadi, tidak mustahil sekiranya jenama yang pernah menjadikan Neelofa sebagai duta itu akan menaja set barangan kemas pada hari bahagia mereka nanti.
Bagaimanapun, di sebalik kegembiraan tentang momen lamaran tersebut, masih terdapat suara-suara luar yang mengkritik dan menegur tindakan Kamal konon-kononnya bertentangan dengan budaya dan tuntutan agama.
Seorang pendakwah selebriti, Rahmat Ikhsan, ada menyifatkan trend melamar secara terbuka di hadapan khalayak ramai harus dihentikan.
“Kahwin bermaksud cantuman dua jiwa. Jadi lebih baik lamaran tersebut dilakukan dengan penuh adab iaitu majlis merisik antara dua buah keluarga.
“Lebih manis dan jika ditolak, tidaklah menanggung malu yang teruk,” ujarnya.


Pochettino sudah ada rancangan di PSG
Oleh KOSMO!

27 Disember 2020, 11:00 am
PARIS – Calon ketua jurulatih baharu Paris Saint-Germain (PSG), Mauricio Pochettino ‘berjanji’ mahu membawa masuk Lionel Messi, Memphis Depay dan Dele Alli jika gergasi Perancis itu melantik beliau mengisi kekosongan ditinggalkan Thomas Tuchel.
Pochettino, 48, percaya pelantikannya mampu ‘memancing’ Messi untuk hadir ke Parc des Princes berdasarkan sentimen kenegaraan Argentina, selain kontrak pemenang enam Ballon d’Or itu bersama Barcelona akan tamat pada Jun tahun depan.
Ia sekali gus membolehkan Messi kembali bergandingan dengan bekas rakan sepasukannya di Barcelona iaitu Neymar yang merupakan antara salah seorang pemain paling bernilai PSG selain Kylian Mbappe.
Dalam masa sama, bekas pengurus Tottenham Hotspur itu juga mahu mendapatkan penyerang utama Olympique Lyon, Memphis Depay dari Belanda yang dikatakan boleh dibeli dengan yuran perpindahan rendah sekitar €5 juta (RM27 juta) sahaja.
Selain dua pemain itu, Pochettino turut dikatakan mahu menyelamatkan karier Alli yang pernah menjadi ‘arkitek’ bahagian tengah skuad bimbingannya ketika di Spurs sebelum ini.
Alli, 24, tidak berada dalam perancangan pengurus Spurs, Jose Mourinho apabila sekadar diberikan peluang bermain lima perlawanan sahaja dalam kesebelasan utama musim ini.

Mourinho berbuat sedemikian apabila merasakan corak permainan Alli mampu mengundang bahaya kepada skuad bimbingannya, namun Pochettino pula mempunyai pendapat berbeza kerana merasakan pemain tengah England itu boleh menjadi aset utama pasukan.
Ia terbukti apabila nama Alli sentiasa berada dalam kesebelasan utama hampir kesemua perlawanan di bawah bimbingan Pochettino termasuk beraksi pada final Liga Juara-Juara ketika tewas 0-2 kepada Liverpool pada Jun tahun lalu. – AGENSI


Kak Ani tak ikhlas minta maaf?
Oleh KOSMO!

27 Disember 2020, 10:50 am
Umum tahu, perselisihan faham antara Michael Ang dan Noraniza Idris atau Kak Ani bermula sejak awal Disember lalu disebabkan kritikan terhadap persembahannya dalam Gegar Vaganza musim ketujuh.
Kritikan Michael terhadap persembahan Kak Ani membuatkan penyanyi itu terasa hati sehingga membuat kenyataan ingin bertemu empat mata dengan pengarah drama berkenaan.
Ahad minggu lalu, persengketaan antara mereka dikatakan berakhir selepas saling memohon maaf secara terbuka pada Anugerah MeleTOP Era 2020 (AME2020).
Lega juga hati Diva melihat mereka sudah berbaik dan meluahkan segala yang terbuku dalam hati. Bagaimanapun, berbeza pula dengan pendapat netizen, ada yang menyifatkan Kak Ani seperti tidak ikhlas membuat dan menerima permohonan maaf berkenaan.
Kata mereka, wajah Kak Ani kelihatan seperti masih menyimpan kemarahannya.
Istighfar panjang Diva baca semua komen netizen. Pandai sungguh menilik perasaan orang lain. Bagi Diva, tidak kisahlah ikhlas atau tidak, janji mereka sudah saling bermaaf-maafan.
Orang luar kalau boleh janganlah mengeruhkan lagi keadaan ya. Doakan yang baik-baik sahaja.

DIVA: Katanya Datuk Seri Siti Nurhaliza akan ada konsert akhir tahun depan. Kerja keraslah Siti lepas bersalin.


Mayat Naim Hariri ditemui
Oleh MOHD AZLI ADLAN

27 Disember 2020, 11:15 am
MARANG – Mayat Naim Hariri Kamaruddin yang dilaporkan hilang selepas mandi di Pantai Kelulut di sini kelmarin telah ditemui hari ini.
Pengarah Maritim Terengganu, Kepten Maritim Muhammad Suffi Mohd. Ramli berkata, mayat jurufisioterapi yang sepatutnya melangsungkan pernikahan pada semalam itu telah dijumpai terdampar di kawasan pantai berhampiran Kampung Pulau Kerengga di sini pada pukul 9 pagi.
“Penemuan Naim Hariri yang berasal dari Bandar Tun Razak, Cheras, Kuala Lumpur kemudiannya telah dimaklumkan kepada pasukan mencari dan menyelamat.
“Mayat mangsa telah ditemui pada lokasi kira-kira 2.7 batu nautika dari lokasi dia dilaporkan hilang,” katanya di sini semalam.
Berita berkaitan https://www.kosmo.com.my/2020/12/27/pelamin-dihias-indah-majlis-jadi-kenduri-keluarga/
Muhamamad Suffi berkata, bapa mangsa, Khairuddin Abdullah, 58, kemudiannya melakukan pengesahan terhadap anak lelakinya.

Beliau berkata, mayat Naim Hariri telah dihantar ke Unit Forensik Hospital Sultanah Nur Zahirah, Kuala Terengganu untuk dibedah siasat.
Kosmo! hari ini melaporkan Naim Hariri dilaporkan hilang dikhuatiri lemas ketika mandi di Pantai Kelulut di sini pada pukul 6.40 petang, Khamis lalu.
Dia sepatutnya melangsungkan pernikahan dengan tunangnya, Farah Nabilah Huda Ismail, 27, di Kampung Surau Haji Mat Zin, Batu Payong di sini pada pukul 10 pagi semalam. – K! ONLINE


Diperdaya scammer tiru suara anak
Oleh KOSMO!

27 Disember 2020, 10:41 am
Oleh MOHD. SHAHRULANOOR ISHAK
ROMPIN – Semakin kerap berlaku kes penjenayah menipu dengan meniru suara ahli keluarga dan kenalan sehingga menyebabkan kerugian ribuan ringgit.
Dalam kes di sini semalam, seorang nelayan berusia 59 tahun kerugian RM13,000 akibat diperdaya individu menyamar anaknya yang menghubunginya melalui panggilan telefon.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa dihubungi ketika sedang bekerja menangkap ikan di laut.
“Pada pukul 11 pagi kelmarin, mangsa terima panggilan telefon daripada seseorang yang suaranya seperti anak sulungnya dan memberitahu telah menukar nombor telefon.
“Suspek meminta mangsa memasukkan wang RM5,000 dengan alasan untuk membeli barang perniagaan,” kata Mohd. Wazir melalui kenyataan hari ini.

Beliau menambah, sejurus panggilan itu, lelaki tersebut meminta bantuan rakannya untuk memindahkan wang ke dalam nombor akaun bank yang diberikan suspek.
Kata Mohd. Wazir lagi, suspek sekali lagi menghubungi mangsa berselang sejam kemudian dan meminta RM8,000 kerana wang diterima sebelumnya tidak mencukupi.
“Mangsa telah meminta bantuan majikannya yang berada di darat untuk memasukan wang RM8,000 ke dalam akaun yang sama,” tambah beliau.
Mohd. Wazir menyambung, mangsa menyedari ditipu ketika menghubungi anaknya apabila kembali ke darat semalam.
“Anaknya menafikan telah menghubungi mangsa untuk meminta wang. Mangsa tampil membuat laporan di Balai Polis Kuala Rompin dan kes disiasat mengikut Seksyen 420 Kanun Keseksaan,” katanya. – K! ONLINE


PGA rampas rokok seludup RM24,000
Oleh ROHANA MOHD. NAWI

27 Disember 2020, 11:08 am
RANTAU PANJANG – Pasukan Gerakan Am (PGA) Batalion 7 menahan seorang buruh selepas dipercayai terlibat dengan sindiket penyeludupan rokok yang dianggarkan bernilai RM24,000 di sekatan jalan raya (SJR) Banggol Kong, Jeram Perdah di sini semalam.
Suspek yang berusia 54 tahun ditahan kira-kira pukul 5.30 petang ketika dia memandu kenderaan pacuan empat roda jenis Perodua Kembara.
Pegawai Pemerintah PGA Batalion 7, Superintendan Azhari Nusi berkata, sewaktu melakukan SJR di kawasan itu, anggota PGA telah bertindak menahan kenderaan yang dinaiki suspek.
Katanya, hasil pemeriksaan di dalam kenderaan itu membawa kepada penemuan dua bungkusan plastik hitam yang mengandungi kira-kira 5,000 batang rokok pelbagai jenis termasuk kretek.
“Siasatan awal mendapati rokok yang dirampas itu diseludup dari negara jiran untuk dijual di pasaran tempatan.
“Suspek yang berasal dari Pasir Mas di sini dan barang rampasan diserahkan ke Balai Polis Jeram Perdah untuk tindakan lanjut,” katanya dalam satu kenyataan di sini hari ini.

Katanya, kes disiasat mengikut Seksyen 135(1)(d) Akta Kastam 1967. – K! ONLINE


Netizen pula dedah Neelofa, PU Riz nikah senyap-senyap di Kelantan
Oleh KOSMO!

27 Disember 2020, 10:31 am
PETALING JAYA – Penggunaan minyak pengasih dan sudah bernikah antara topik hangat yang menjadi perbualan netizen dalam media sosial berhubung isu hubungan Neelofa dan Haris yang dikatakan berantakan sejak semalam.
Tinjauan Kosmo! Online dalam Twitter, mendapati terdapat penyebaran beberapa tangkap layar paparan perbualan WhatsApp antara dua individu yang mendakwa bekas pengacara MeleTOP itu sudah bernikah secara senyap-senyap bersama Haris atau lebih dikenali sebagai Pencetus Ummah (PU) Riz di Kelantan baru-baru ini.
Dalam perbualan berkenaan turut mendakwa Neelofa atau nama sebenarnya Noor Neelofa Mohd Noor, 31, telah bernikah di Kelantan berwalikan bapa kandungnya sendiri iaitu Mohd. Noor.
“Neelofa nikah di Kelantan tanpa pengetahun Datin Noor Kartini (ibu) dan Datuk Abdul Halim Khan (bapa tiri).
“Seminggu duit Neelofa habis RM100,000 beri kepada PU Riz dan keluarga,” dakwa individu terbabit.
Lebih menghangatkan perdebatan , individu tersebut juga mendakwa Neelofa kini sedang berubat kerana dikatakan sudah terkena ubat pengasih.

“Sekarang Neelofa sedang berubat, dia kena minyak pengasih,” memetik perbualan berkenaan.
Bagaimanapun, sehingga kini masih tiada sebarang kenyataan balas daripada pihak keluarga mahu pun pelakon yang terkenal menerusi drama Suri Hati Mr. Pilot itu bagi menafikan dakwaan berkenaan.
Antara pendedahan netizen yang tular dalam media sosial sejak semalam.
Dalam Twitter, kebanyakan netizen berdebar-debar menantikan jawapan daripada empunya badan tentang kesahihan khabar angin berkenaan.
“Rasa seperti tunggu keputusan pilihan raya pula. Berdebar nak tahu jawapan daripada mulut Neelofa atau Riz,” tulis seorang pengguna media sosial.
Bagaimanapun, rata-rata netizen mendoakan hubungan Neelofa dan Haris atau PU Riz kembali pulih dan mendapat restu keluarga.
Bahkan, netizen juga berharap agar majlis perkahwinan yang sepatutnya dirancang diadakan pada bulan Mac 2021 akan tetap diteruskan.
Kosmo! semalam melaporkan nama Neelofa dan PU Riz atau nama sebenarnya Haris Ismail sohor kini dalam Twitter selepas netizen mendakwa hubungan mereka kini dilanda badai.
Terdahulu, pada 1 November lalu, bekas juara Dewi Remaja 2009/2010 itu dilaporkan dirisik oleh keluarga PU Riz dalam satu majlis tertutup di kediaman keluarga Neelofa.
Pasangan itu juga dikatakan bakal mendirikan rumah tangga pada bulan Mac tahun hadapan. – K! ONLINE


Klopp percaya Salah gembira
Oleh KOSMO!

27 Disember 2020, 11:30 am
LIVERPOOL – Khabar gembira buat penyokong Liverpool menjelang aksi Liga Perdana Inggeris (EPL) menentang West Bromwich Albion di Anfield awal pagi esok selepas Mohamed Salah dikatakan gembira untuk terus berada di situ.
Pengurus Liverpool, Jurgen Klopp tampil menepis beberapa laporan yang mendakwa bintang antarabangsa Mesir itu mahu meninggalkan juara Eropah enam kali tersebut.
Sebelum ini, Salah ada menyatakan dia amat menyanjung dua pasukan gergasi La Liga, Real Madrid dan Barcelona, sekali gus menyebabkan spekulasi bertiup kencang.
“Kami tidak pernah bercakap mengenai kontrak. Saya tidak lihat apa-apa masalah pada Mo (Salah) kerana dia sangat gembira berada di sini. Bagi saya, itu perkara paling penting.
“Dia banyak bergelak ketawa dengan rakan sepasukan pada sesi latihan menjelang perlawanan dengan West Brom. Bagi saya, laporan sebelum ini sekadar khabar angin,” kata Klopp.
Tambah bekas jurulatih Borussia Dortmund itu, beliau gembira untuk melayan kunjungan West Brom selepas membelasah Crystal Palace 7-0 pada aksi terdahulu.

“Saya gembira dengan kedudukan sebagai pendahulu liga tetapi kami tidak boleh terlampau selesa kerana saingan liga masih panjang, jadi kami perlu fokus hingga ke penghujung musim untuk memastikan pasukan ini terus berjaya,” ujar beliau. – AGENSI


Azwan Ali berdamai dengan takdir
Oleh MOHD. HAIKAL ISA

27 Disember 2020, 10:30 am
BERDAMAI dengan takdir. Barangkali itu satu ungkapan yang mudah untuk diucapkan di bibir, namun untuk merealisasikannya dalam kehidupan nyata memerlukan banyak komitmen dan pengorbanan.
Anak seni yang seorang ini memiliki pengalaman yang cukup luas dalam gelanggang hiburan tempatan terutama pengacaraan. Mula berkecimpung dalam bidang pengacaraan sedari 1988, tolak tambah sudah 32 tahun dia bergelumang dalam bidang yang sarat sepak terajang yang mematangkan.
Azwan Ali. Sepotong nama yang cukup digeruni. Digeruni pada masa sekarang kerana mulutnya yang lantang dan celupar berkata-kata dengan liuk-lentok tubuh yang tersendiri. Walhal, suatu ketika dahulu, dia seorang pengacara yang amat dihormati penuh dengan integriti dan profesionalisme tinggi.
Tahun 2020 seperti memberi nafas baharu buat pemilik nama sebenar Mohamed Azwan Ali.
Hampir 10 tahun hidup jauh dari dunia televisyen dan menjadi hiburan dunia maya dek gelagat yang adakala dianggap aneh bagi sesetengah pihak, Azwan kembali sebagai pengacara program realiti, Lagu Cinta Kita 2.
Berbalik kepada apa yang dinukilkan pada perenggan pertama, Azwan tidak menafikan, pada usia 54 tahun, dia lebih relaks, berhati-hati dalam bertindak dan paling penting, reda dengan takdir hidup yang telah disusun oleh Allah SWT.

Masakan tidak, dalam hidupnya, dia berdepan dengan pelbagai perkara yang melunturkan motivasi antara berkaitan kepincangan keluarga, cinta bertepuk sebelah tangan, kerjaya seni hampir berkubur dan banyak perihal lain yang dia yang lebih fasih dan mengerti tentangnya.
AZWAN berkata, kilauan glamor dan dalam bidang seni hanya bersifat sementara. Justeru, dia menasihatkan anak seni generasi baharu agar tidak terlalu hanyut dengan arus populariti yang akan bergerak perlahan apabila tiba waktunya. – MUHAMAD IQBAL ROSLI
“Banyak perkara yang berlaku dalam hidup saya. Keluarga tunggang-langgang dan berat untuk saya kongsi tentang hal itu. Macam-macam perkara berlaku lebih tiga dekad saya menjadi anak seni.
“Pada usia sekarang, saya lebih berhati-hati dalam melantunkan bicara. Mulut saya tetap ‘puaka’ namun lambat-laun orang akan sedar, apa yang saya kritik itu ada kebenarannya.
“Saya sudah terima bermacam-macam cercaan dan perlian. Saya sudah masak dengan semua itu. Tapi saya tidak terduduk, saya bangkit dan terus bangkit walaupun orang tak suka. Bidang glamor ini hanya sementara. Saya sudah laluinya,” ungkap Azwan yang memperoleh ijazah dalam bidang undang-undang daripada Universiti Malaya pada tahun 1989.
AZWAN melihat tahun 2020 sebagai kelahiran semula dalam bidang seni tanah air. Bagaimanapun, perkara tersebut tidak menutup mulut lancangnya yang gemar mengkritik apa sahaja perkara yang terlintas depan mata kepalanya. SOLEKAN – EL MANDA ZUHAIRY (@ELMANDAZUHAIRY)
Berdamai dengan Azmin
Melanjutkan perbualan, terpacul perumpamaan dari bibir yang dipersetujui Azwan akan kebenarannya. Air yang dicincang tidak akan putus. Katanya, dia sudah memaafkan semua orang andai berlaku khilaf secara sedar atau tidak sedar. Termasuk adik-beradiknya.
“Saya sudah maafkan tapi saya takkan pernah lupa apa yang mereka buat. Bak kata mat salih, ‘forgive but will never forget’. Apa yang mereka buat kepada saya biarlah saya dan Allah sahaja yang tahu.
“Saya boleh berbaik tetapi hanya dengan Azmin Ali, tidak dengan adik-beradik yang lain. Kalau ada peluang berdamai, saya okey andai perkara itu terjadi,” katanya kedengaran sedikit sebak.
Ujar Azwan, kalau diberi peluang bertemu empat mata dengan Datuk Seri Azmin Ali yang kini berjawatan Menteri Kanan Perdagangan Antarabangsa dan Industri, dia sedia menghulurkan tangan terlebih dahulu untuk berdamai.
“Kalau benda itu berlaku, saya sendiri yang akan hulurkan tangan untuk minta maaf sebab dia abang, saya adik.
“Ada beberapa perkara yang saya berkecil hati dengan beliau tapi saya tak ingin dedahkan. Macam saya cakap, saya sedia bermaaf-maafan dengannya.
“Dengan Azmin ceritanya berbeza dengan adik-beradik lain. Seperti yang saya katakan, adik-beradik lain hanya Allah yang tahu dosa-dosa mereka kepada saya. Jangan datang dekat kepada saya.
Arwah mak tahu, Allah tahu,” tuturnya yang tidak kisah menjalani hidup seorang diri atau bahasa mudah, sebatang kara.
AZWANmenyerahkan soal kepada Yang Maha Kuasa. Katanya, kalau diberi pilihan, dia tidak mahu berkahwin dengan wanita yang berstatus janda. Namun akurnya, ajal, maut dan pertemuan itu rahsia Tuhan. – TATARIAS – DEAN ISHAK (@DEAN.ISHAK)
‘Saya tak sewel’
Di mata masyarakat, ada sesetengah orang berpendapat Azwan seorang yang kurang waras kerana acap kali membuta tuli mengherdik orang tanpa sebab yang munasabah.
Ditebak pertanyaan tentang perihal itu, Azwan menjawab: “Orang mudah menghakimi saya hanya kerana apa yang saya sering paparkan di depan kamera atau di sosial media. Mereka tak kenal siapa saya sebenarnya.
“Mereka lupa yang patutnya menghakimi hanya Allah SWT. Itu tugas Dia bukan kita. Orang cakap saya sewel atau kurang waras, saya hanya boleh cakap Alhamdulillah.
“Dari bibir saya pada waktu sekarang, saya mencuba yang terbaik untuk jadi orang yang lebih baik daripada yang sebelum ini. Lagipun, bukan baru sekarang orang cakap saya sewel. Sudah lama orang cakap, lantak mereka.
“Hidup ini jangan sesekali rasa kita ‘atas Tuhan’. Saya akan tetap mengkritik sebab itu memang saya. Semua orang saya kritik, orang politik, artis-artis papan atas macam Datuk Seri Siti Nurhaliza dan Neelofa pun, namun mereka tak melenting.
“Yang melenting peminat-peminat mereka sebab mereka tak dapat terima kritikan saya. Mereka tak dapat kesan kebenaran yang cuba saya sampaikan. Cara saya mungkin kasar, namun itu sahaja ubatnya untuk masyarakat kita yang jenis susah nak makan saman,” getusnya bersungguh.
AZWAN terkenal kerana kecekapan dan kebijaksanaannya dalam mengendali program berunsur hiburan. Pada tahun 1994, dia meraih penghargaan sebagai Personaliti TV Terbaik pada Anugerah Skrin yang pertama. BUSANA – ZARA OFFICIAL
Belum tertutup hati kahwin
Berganjak ke perkara yang masih berbekas dalam diari hidupnya, Azwan membuahkan dua tiga pandangan tentang hubungannya dengan penyanyi, Ziana Zain.
Ujarnya, dia sudah boleh menerima hakikat Ziana bukan jodohnya biarpun cinta yang bertepuk sebelah tangan itu masih diperkatakan sehingga kini.
“Dia seorang sahabat yang baik dan saya amat menghormatinya. Tetapi saya tidak boleh menafikan bahawa Ziana punca mengapa hati saya tertutup buat semua perempuan sehingga hari ini.
“Itu saya tidak boleh bohong. Saya jadi macam ini sekarang sebab tidak dapat terima hakikat yang dia tolak cinta saya. Dia tak salah, saya yang salah,” katanya.
Ditanya sama ada hatinya sudah tertutup terus untuk wanita jawab Azwan: “Saya boleh kahwin tetapi saya takkan terima bekas orang. Saya percaya dengan rencana Allah. Kalau ada jodoh, ada.
“Kalau tiada pun, saya okey hidup bersendirian sebatang kara sampai bertemu ajal. Saya bukan seorang manusia yang suka buat pusingan-U. Dah berlalu, biarlah berlalu.
“Kalau Datuk K dan Datuk Jamal Abdillah boleh, mengapa saya tidak boleh? Saya percaya dengan ketentuan Allah. Berulang kali saya ungkapkan frasa ini tetapi saya bukan ustaz (tertawa),” ujarnya seraya berseloroh.
Azwan berkata, tiada sekelumit pun rasa sunyi atau sepi walaupun hidup bersendirian. Dia mempunyai empat ekor kucing yang masing-masing diberi nama Rosmah, Che Ta, Aaron Aziz dan Ziana Zain.
“Lagi senang hidup dengan kucing. Saya bercakap dengan mereka, mereka dengar dan tak banyak perangai. Berak pun boleh selesaikan sendiri,” katanya menamatkan perbualan.


Cara Sakinah ajar kekasih mengaji tak kena gaya
Oleh KOSMO!

27 Disember 2020, 10:45 am
Baru-baru ini ketika Diva asyik melayan Instagram, tiba-tiba sebuah video milik Sharifah Sakinah muncul.
Video tersebut memaparkan momen Sakinah mengajar kekasihnya, Michael Hansen mengaji dan menyebut huruf jawi alif ba ta dalam sebuah kenderaan.
Menurut pemerhatian Diva, Michael memang lancar menyebut setiap satu abjad jawi tersebut. Kagum juga melihat seorang mat salih yang berusaha belajar huruf jawi.
Bagaimanapun, seperti biasa, hal Sakinah pasti mengundang rasa tidak kena pada mata netizen.
AKSI Sakinah mengajar kekasihnya membaca alif ba ta dalam kereta yang tidak disenangi netizen.
Menurut mereka, cara Sakinah mengajar kekasihnya itu nampak macam tidak sesuai kerana berkait dengan ilmu agama.
Malah, ada yang mendakwa Sakinah pada waktu tersebut hanya berseluar pendek dan oleh kerana itu, dia menutup bahagian kakinya dengan imej lain.

Tentang pakaian Sakinah, tidak pastilah pula tetapi rasanya tiada sesiapa yang selayaknya menjatuhkan hukum kepada pasangan tersebut.
Sebaik-baiknya, lebih bagus jika kita mendoakan Sakinah dan Michael segera menghalalkan hubungan tersebut.
Tidak sabar pula tengok Michael bertanjak bagai semasa bersanding dengan Sakinah nanti.
DIVA: Tidak habis-habis lagi isu Ali Puteh yang dikatakan membalas komen pengikut Instagramnya menggunakan bahasa kasar. Bilalah hendak berubah.


Mayat lelaki ditemui dalam bangunan lama
Oleh IVAN AMIRUL

28 Disember 2020, 9:45 pm
KOTA KINABALU – Mayat seorang lelaki berusia 52 tahun ditemui dalam kawasan bangunan lama Jabatan Kerja Raya (JKR) di Jalan Istana hari ini.
Mayat terbabit ditemui orang awam yang melalui kawasan berkenaan kira-kira pukul 6.30 pagi sebelum memaklumkan kepada pihak polis.
Ketua Polis Daerah Kota Kinabalu, Asisten Komisioner Habibi Majinji berkata, sepasukan pegawai dan anggota diarahkan ke lokasi kejadian sejurus menerima makluman awam menerusi talian kecemasan 999.
“Siasatan di lokasi kejadian mendapati mayat lelaki itu terbaring dengan beberapa kesan kecederaan.
“Pemeriksaan lanjut ke atas badan mangsa juga mendapati terdapat enam kesan luka kecil pada bahagian muka, satu di bahagian telinga kanan selain lebam di leher.
“Bagaimanapun, kesan kecederaan di muka mangsa belum dipastikan samaada daripada senjata, gigitan atau cakaran haiwan liar memandangkan kawasan kejadian terdapat banyak monyet,” katanya ketika dihubungi sebentar tadi.

Mengulas lanjut, Habibi berkata, siasatan awal turut mendapati mangsa dikenali sebagai Hasuma Aksa, berusia 52 tahun namun siasatan masih diteruskan termasuklah mendapatkan bantuan daripada Unit Forensik Ibu Pejabat Kontijen (IPK) Sabah bagi membuat pemeriksaan di lokasi penemuan mayat.
“Kita juga menghubungi Unit Anjing Pengesan K9 untuk membantu siasatan lanjut selain menemubual saksi kejadian manakala mayat mangsa akan menjalani proses bedah siasat selepas ujian saringan Covid-19,” katanya.-K!ONLINE


297 individu ditahan ingkar SOP PKPP
Oleh LUQMAN RIDHWAN MOHAMED NOR

28 Disember 2020, 7:35 pm
PETALING JAYA – Seramai 297 individu ditahan Polis Diraja Malaysia (PDRM) semalam atas kesalahan ingkar prosedur operasi standard (SOP) Perintah Kawalan Pergerakan Pemulihan (PKPP).
Menteri Kanan Keselamatan, Datuk Seri Ismail Sabri Yaakob berkata, 294 individu yang ditahan itu telah dikompaun manakala tiga lagi direman.
“Antara kesalahan ingkar SOP termasuk aktiviti pusat hiburan (103), tidak memakai pelitup muka (95), gagal menyediakan peralatan atau merekod butiran diri (75), gagal mematuhi arahan penjarakan fizikal (21) dan lain-lain (tiga),” katanya pada sidang akhbar hari ini.
Dalam pada itu, katanya, seramai 22 pendatang asing tanpa izin (PATI) dan empat tekong ditahan menerusi Ops Benteng semalam.
Ujarnya, turut ditahan dalam operasi berkenaan adalah empat kenderaan darat.
“Sebanyak 113 Sekatan Jalan Raya (SJR) Ops Benteng juga dilaksanakan di seluruh negara.

“Sebanyak 42 SJR Ops Benteng dan Penawar dilaksanakan PDRM, Angkatan Tentera Malaysia (ATM) dan Jabatan Sukarelawan Malaysia (Rela), 62 SJR oleh PDRM dan sembilan SJR (Agensi Kawalan Sempadan Malaysia),” katanya.


Pemandu lori diberkas, tiga nyawa melayang
Oleh MOHD SHARKAWI LONDING

28 Disember 2020, 10:09 pm
KLUANG – Pemandu lori 10 tan yang melanggar tujuh kenderaan di Kilometer 85.5 Jalan Johor Bahru-Ayer Hitam berhampiran Plaza Tol Machap di sini petang tadi sehingga meragut tiga nyawa, ditahan sejurus kemalangan terbabit.
Ketua Polis Daerah Kluang, Asisten Komisioner Law Hang Seng berkata, suspek warga tempatan berusia 27 tahun itu ditahan bagi membantu siasatan mengikut Seksyen 14(1) Akta Pengangkutan Jalan 1987.
“Polis menahan pemandu iaitu lelaki warga tempatan berusia 27 tahun bagi membantu siasatan, punca sebenar kejadian masih lagi dalam siasatan.
“Namun, siasatan awal mendapati lori yang dipandu lelaki terbabit sedang dalam perjalanan dari arah Simpang Renggam menuju ke arah Machap.
“Sejurus tiba di tempat kejadian, pemandu gagal mengawal lori lalu merempuh tujuh kenderaan yang berhenti di lampu isyarat pada arah yang sama,”katanya ketika dihubungi di sini hari ini.
Hang Seng berkata, kemalangan itu menyebabkan dua mangsa meninggal dunia di tempat kejadian manakala seorang mangsa meninggal dunia ketika mendapatkan rawatan di Hospital Enche’ Besar Hajjah Khalsom.

Mereka ialah penumpang kereta Hyundai Elantra iaitu Wong Fook Onn, 55; Chong Yoke Choo, 52; dan Tan Sow Ngo, 55.
Menurut Hang Seng, kemalangan itu turut menyebabkan lapan mangsa yang lain mengalami kecederaan termasuk empat dirawat di zon kuning.-K! ONLINE


Penari Rusia ditembak mati gara-gara hubungan dengan ahli politik
Oleh KOSMO!

28 Disember 2020, 9:36 pm
MOSCOW – Seorang penari di Rusia ditembak mati di jalan raya Moscow dipercayai akibat menjalin hubungan sulit dengan seorang ahli politik tempatan.
Natalia Pronina, 30,  dibunuh oleh pembunuh bertopeng yang melepaskan tembakan dari jarak dekat.
Menurut laporan akhbar The Sun semalam, penari itu dibunuh ketika dalam perjalanan pulang dari sesi latihan koreografi, baru-baru ini.
Penyerang dilaporkan melepaskan bom tangan untuk mengalihkan perhatian orang ramai yang sedang menjalani sesi penggambaran sebelum menembak mangsa.
Sumber polis mengatakan penembak itu mungkin pembunuh upahan yang dibayar untuk membunuh mangsa.
Polis sedang menyiasat teori bahawa mangsa menjalinkan hubungan jangka panjang tetapi dirahsiakan dengan seorang lelaki kaya dipercayai bertugas sebagai ahli parlimen dan terlatih dalam seni mempertahankan diri, lapor akhbar Moskovsky Komsomolets.

Pasangan itu bercinta sehingga musim panas lalu tetapi apabila isteri ahli parlimen itu mengetahui tentang perhubungan mereka, lelaki itu didakwa berdepan ugutan daripada mangsa, demikian menurut laporan akhbar itu.
Teman lelaki mangsa, Alexander Kravchenko, 33, menafikan mempunyai sebarang kaitan dengan pembunuhan itu dan memberitahu dia berada di Yalta, Crimea, tempat dia bekerja ketika insiden berlaku.
Dia turut mendakwa Pronina diekori pengintip dan memiliki hutang sebanyak £6,000 (RM33,000) yang perlu dibayar.
Pembunuh Pronina yang sempat dirakam menerusi sistem televisyen litar tertutup (CCTV) dilihat mengenakan hoodie, memakai topeng dan cermin mata.
Suspek juga dipercayai menggunakan senjata  tidak berbahaya yang direka semula untuk mengeluarkan peluru hidup.
Sementara itu, rakan-rakan mangsa pula yakin bahawa wanita itu dibunuh atas arahan seseorang yang kecewa kerana cintanya ditolak Pronina.
“Hanya ada seorang suspek yang bertanggungjawab dalam kejadian ini, seorang peminat yang cemburu,” kata seorang kawan bernama Valeria kepada akhbar taboid, Komsomolskaya Pravda.
Seorang bekas rakan sekerjanya,  Anzhelika mengatakan mangsa sering menjadi buruan lelaki dek kerana kejelitaannya.
“Dia tidak pernah memiliki hubungan yang serius. Dia bukan jenis yang mengimpikan untuk berkahwin dalam gaun putih dan memiliki anak,” ujarnya.
Pronina yang merupakan penari dewan tarian profesional pernah memenangi hadiah di festival tarian antarabangsa termasuk di Britain.
Dia dikenali kerana berjaya membentuk pasukannya sendiri untuk tampil di parti keramaian ahli korporat dan kelab elit. – Agensi


Sabah lantik dua wanita sebagai Peguam Besar negeri, Datuk Bandar Kota Kinabalu baharu
Oleh IVAN AMIRUL

28 Disember 2020, 8:11 pm
KOTA KINABALU – Sabah mencatat sejarah tersendiri dengan pelantikan dua wanita bagi menerajui Jabatan Peguam Besar Negeri Sabah dan Dewan Bandaraya Kota Kinabalu (DBKK).
Dua wanita berkenaan adalah Timbalan Peguam Besar Sabah, Datuk Nor Asiah Mohd Yusof yang kini dilantik sebagai Peguam Besar Sabah baharu manakala Ketua Pengarah DBKK, Noorliza Awang Alip dilantik sebagai Datuk Bandar Kota Kinabalu baharu berkuatkuasa Januari tahun depan.
Ketua Menteri, Datuk Seri Hajiji Mohd. Noor berkata, kerajaan negeri sentiasa memberi peluang kepada wanita untuk menerajui jawatan penting di Sabah.
“Hal ini membuktikan peranan dan kepemimpinan wanita terus mendapat pengiktirafan serta penghormatan daripada kerajaan Sabah.
“Pelantikan ini juga antara usaha kita untuk memastikan penyertaan wanita terutama pegawai yang memiliki pengalaman luas dalam jabatan atau organisasi masing-masing diberikan keutamaan sewajarnya di negeri ini,” katanya.
Beliau berkata demikian ketika Majlis Penyerahan Watikah Pelantikan Peguam Besar Sabah dan Datuk Bandar Kota Kinabalu baharu di Pusat Pentadbiran Negeri Sabah (PPNS) hari ini.

Turut hadir Pembantu Menteri kepada Ketua Menteri, Datuk Abidin Madingkir; Setiausaha Kerajaan Negeri Sabah, Datuk Seri Sr. Safar Untong dan Ketua Pengarah Perkhidmatan Awam Negeri, Datuk Datu Rosmadi Datu Sulai.
Hajiji berharap menerusi pelantikan terbabit, semua jabatan atau organisasi yang diketuai akan lebih cemerlang serta berdaya saing dan maju sejajar dengan slogan Sabah Maju Jaya.
Sementara itu, Noorliza yang menjadi wanita pertama sebagai Datuk Bandar Kota Kinabalu menyifatkan pelantikkannya itu sebagai satu penghargaan daripada kerajaan negeri ke atas kepemimpinan wanita di negeri terbabit.
“Pelantikan ini membuktikan kerajaan negeri menghargai wanita dan turut diberi peluang dalam menerajui jawatan penting kerajaan.
Pengiktirafan ini juga sudah pasti akan menjadi pemangkin dan meningkatkan semangat dalam kalangan wanita di negeri ini,” katanya  yang memulakan tugas di Majlis Perbandaran Kota Kinabalu (MPKK) sebagai Penolong Setiausaha MPKK pada 1996.
Dalam pada itu, Nor Asiah yang memulakan kerjaya dalam bidang perundangan sejak 1995 mengucapkan terima kasih kepada kerajaan negeri di bawah pimpinan Ketua Menteri atas pelantikannya selaku Peguam Besar Sabah baharu.
“Terima kasih atas kepercayaan ini untuk saya menerajui jabatan ini (Jabatan Peguam Besar Negeri Sabah. Banyak yang perlu dilaksanakan di jabatan ini termasuklah mengemaskini dan menyemak semula beberapa undang-undang sedia ada seperti undang-undang hak milik strata,” katanya yang sebelum ini dilantik sebagai Timbalan Peguam Besar Sabah pada 2018.-K!ONLINE


[KEMASKINI] Dua terbunuh, 14 cedera termasuk dua kanak-kanak
Oleh MOHD SHARKAWI LONDING

28 Disember 2020, 7:43 pm
KLUANG – Dua terbunuh manakala 14 cedera termasuk dua parah dalam kemalangan membabitkan lapan buah kenderaan di persimpangan lampu isyarat berhampiran Plaza Tol Machap di sini petang tadi
Dalam kejadian kira-kira pukul 3.30 petang itu, mangsa, Wong Fok On dan Chong Wok Choo, meninggal dunia di tempat kejadian akibat kecederaan parah pada anggota badan.
Difahamkan mangsa merupakan pasangan suami isteri.
Mangsa cedera parah pula masing-masing seorang lelaki dan wanita dewasa serta 12 mangsa yang lain termasuk dua kanak-kanak cedera ringan.
Kemalangan itu membabitkan tiga buah lori dan lima kenderaan termasuk Hyundai Elantra, Volkswagen Tiguan, Naza Citra, Perodua Bezza dan Alza.
Keadaan kenderaan terlibat dalam kemalangan yang mengakibat dua individu terkorban petang tadi.
Insiden itu berlaku berpunca daripada lori 10 tan yang disyaki mengalami kegagalan sistem brek sebelum merempuh tujuh kenderaan yang sedang berhenti di lampu isyarat terbabit.

Komander Operasi dari Balai Bomba dan Penyelamat (BBP) Ayer Hitam, Mohamad Shamin Mohamed Salikin berkata, pihaknya menerima panggilan kecemasan pada pukul 3.46 petang.
Katanya, dua jentera bersama 10 anggota dikejarkan ke lokasi kejadian.
“Sejurus tiba, Pasukan Keluaran Operasi (PKO) mendapati benar berlaku kemalangan membabitkan lapan buah kenderaan.
“PKO mengeluarkan pemandu Hyundai Elantra dan penumpang belakang yang tersepit sebelum diserahkan kepada pihak polis untuk tindakan lanjut,”katanya ketika dihubungi di sini.
Punca sebenar kemalangan itu masih dalam siasatan.-K! ONLINE.


Wanita maut bertembung treler dipandu lelaki positif dadah
Oleh KOSMO!

28 Disember 2020, 9:38 pm
Oleh ABDUL RASHID ABDUL RAHMAN
BENTONG – Kecuaian seorang pemandu treler yang positif dadah menyebabkan seorang wanita maut dalam satu kemalangan melibatkan lima buah kenderaan di Kilometer 3 Jalan Bentong-Raub di sini, hari ini .
Mangsa yang maut dalam kejadian itu ialah pemandu kereta jenis Perodua Myvi, S. Puganeswari berusia 42 tahun.
Kejadian kira-kira pukul 1.30 petang itu melibatkan lima buah kenderan iaitu sebuah treler, dua buah kereta dan dua buah kenderaan pelbagai guna (MPV).
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, semasa kejadian lori treler dipandu lelaki berusia 40 tahun itu dalam perjalanan dari arah Raub menuju ke Kuantan.
“Apabila sampai di tempat kejadian, dipercayai pemandu treler tidak sempat mengelak dan melanggar bahagian belakang sebuah kereta jenis Proton Wira lalu masuk ke laluan bertentangan dan bertembung dengan kereta jenis Perodua Myvi

“Dalam masa yang sama kereta jenis Proton Wira menggelongsor kehadapan lalu melanggar dua buah MPV jenis Toyota Wish,”katanya di sini, hari ini.
Menurutnya, akibat kemalangan tersebut pemandu kereta jenis Perodu MyVi meninggal dunia di tempat kejadian.
Katanya, pemandu dan dua penumpang kereta Proton Wira mengalami kecederaan manakala pemandu treler dan pemandu Toyota Wish tidak mengalami kecederaan.
Jelasnya mangsa yang maut dibawa ke Hospital Bentong untuk bedah siasat dan mangsa yang cedera dirawat di hospital yang sama.
Dalam pada itu, beliau berkata, ujian saringan air kencing mendapati pemandu treler positif dadah jenis methamphetamine dan kes disiasat mengikut Seksyen 44 (1) Akta Pengangkutan Jalan (APJ) 1987.-K!ONLINE


Arab Saudi lanjut sekatan penerbangan komersial
Oleh KOSMO!

28 Disember 2020, 8:42 pm
RIYADH – Arab Saudi melanjutkan penggantungan penerbangan penumpang komersial untuk tempoh sekurang-kurangnya seminggu dan mungkin dua minggu lagi ketika dunia bimbang penularan varian baharu koronavirus.
Arab Saudi bagaimanapun akan membenarkan penerbangan tersebut untuk ‘kes tertentu’, kata seorang pegawai kementerian dalam negeri seperti laporan agensi berita Saudi Press(SPA) semalam.
Warga asing akan diizinkan untuk meninggalkan negara itu manakala pergerakan kargo juga akan dibenarkan, tambahnya.
Arab Saudi, Kuwait dan Oman menggantung penerbangan penumpang serta melarang perjalanan keluar masuk melalui sempadan darat dan laut masing-masing pada minggu lalu selepas varian baharu koronavirus itu muncul di Britain.
Oman dan Kuwait merancang untuk menarik balik larangan itu masing-masing esok dan 1 Januari depan.
“Arab Saudi memutuskan untuk melanjutkan langkah-langkah tersebut selama seminggu lagi. Pihak berkuasa akan terus menilai situasi semasa bagi memastikan keselamatan warga tempatan dan ekspatriat,” kata laporan SPA.

Kerajaan Arab Saudi memulakan kempen pelalian Covid-19 dengan menggunakan suntikan vaksin Pfizer-BioNTech awal bulan ini.
Arab Saudi setakat ini mencatat lebih 362,000 kes koronavirus termasuk lebih 6,000 kematian sekali gus tertinggi dalam kalangan negara Arab Teluk. Bagaimanapun, negara itu juga melaporkan kadar sembuh yang tinggi. – AFP


Lelaki maut dilanggar lari
Oleh MOHD SYALMIZI HAMID

28 Disember 2020, 9:55 pm
SEBERANG PERAI – Seorang penunggang motosikal maut selepas terlibat kemalangan jalan raya dengan sebuah kenderaan lain yang tidak dapat dipastikan di Jalan Baru, Perai di sini hari ini.
Dalam kejadian kira-kira pukul 6 petang itu, mangsa, Muhammad Aizudin Abu Bakar, 25, meninggal dunia di tempat kejadian susulan kecederaan parah akibat digilis.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kemalangan itu membabitkan motosikal mangsa jenis Honda AFS dengan sebuah kenderaan lain yang tidak dipastikan.
“Ketika polis sampai di tempat kejadian, hanya terdapat motosikal mangsa dan mayatnya.
“Terdapat kesan tayar pada badan mangsa dipercayai akibat digilis oleh sebuah kenderaan lain yang masih belum dapat dipastikan,” katanya kepada pemberita hari ini.
Shafee berkata, siasatan menemui kesan tayar sejauh kira-kira 24 meter dari tengah jalan menghala ke kedudukan mangsa di sebelah kiri jalan.

“Ia dipercayai milik kenderaan yang menggilis mangsa.
“Polis sedang mengesan kenderaan lain yang terlibat bagi membantu siasatan,” katanya lagi.
Beliau berkata, kes disiasat mengikut Seksyen 41(1) Akta Pengangkutan Jalan 1987. – K! ONLINE


Pemandu mabuk ditahan lepas terlibat kemalangan
Oleh NUR HUDA MUSA

28 Disember 2020, 8:21 pm
PETALING JAYA – Seorang lelaki ditahan selepas terlibat dalam satu kemalangan jalanraya dan disyaki memandu dalam keadaan mabuk di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek berusia 43 tahun itu diberkas pada pukul 12.45 tengah malam semalam selepas hasil ujian pernafasan mendapati suspek berada di bawah pengaruh alkohol melebihi had yang ditetapkan.
“Siasatan awal mendapati, kereta jenis Proton Wira yang dipandu suspek telah melanggar kereta jenis Mercedes yang keluar dar tempat letak kenderaan di jalan tersebut. Kedua-dua pemandu tidak mengalami sebarang kecederaan.
“Suspek yang memandu kereta Proton Wira ditahan kerana terlibat kemalangan di Jalan SS 3/36 Sungai Way dan ujian EBA (Evidential Breath Analyzer) yang dijalankan mendapati bacaan melebihi had ditetapkan,” jelasnya.
Katanya, kes disiasat di bawah Seksyen 45A(1) Akta Pengangkutan Jalan (APJ) 1987. – K! ONLINE


PTPTN bantu asnaf Selangor agar tidak cicir pendidikan
Oleh NOR AZIHAN MD. GHAZALI

28 Disember 2020, 6:21 pm
SHAH ALAM – Perbadanan Tabung Pendidikan Tinggi Nasional (PTPTN) memperuntukkan sebanyak RM96,500 bagi membantu golongan asnaf di Selangor.
Ketua Eksekutif PTPTN, Ahmad Dasuki Abdul Majid berkata, pengagihan peruntukkan itu dilakukan menerusi wakalah zakat PTPTN di bawah program ‘Kasihku Zakat Selangor’ dalam bentuk akaun Skim Simpanan Pendidikan Nasional (SSPN-i).
Katanya, dua program bakal dilaksanakan iaitu Program Pembangunan Pendidikan Asnaf (Fakir dan Miskin) di Selangor dengan melibatkan RM50,000 kepada 500 orang anak-anak asnaf yang masing-masing akan menerima simpanan SSPN-i berjumlah RM100 setiap seorang.
Selain itu, Program Pembangunan Pendidikan Pelajar Asnaf Bait Al-Hasanah kepada seramai 155 pelajar dalam bentuk simpanan SSPN-i sebanyak RM300 setiap seorang dengan baki pecahan peruntukkan RM46,500.
“PTPTN ingin memastikan seluruh rakyat Malaysia mendapat akses yang terbaik untuk melanjutkan pengajian ke peringkat lebih tinggi dan tidak ada yang tercicir dalam pendidikan akibat masalah kewangan.
“Diharapkan dengan sumbangan kepada anak-anak asnaf ini, dapat menjadi pendorong kepada mereka untuk belajar bersungguh-sungguh, berjaya dalam hidup sekali gus dapat keluar daripada kepompong kemiskinan,” katanya dalam kenyataan bersama Lembaga Zakat Selangor (LZS) hari ini.

Sumbangan dalam bentuk replika kad disampaikan Ahmad Dasuki kepada Ketua Pegawai Eksekutif LZS Saipolyazan M. Yusop.
Tambah Ahmad Dasuki, bantuan dalam bentuk akaun SSPN-i diberikan sebagai tabungan awal bagi tujuan pendidikan tinggi.”
“Dalam suasana ekonomi yang mencabar akibat Covid-19, PTPTN akan terus komited untuk merencanakan pelbagai inisiatif bantuan serta sumbangan bagi meningkatkan kualiti hidup masyarakat,” jelasnya.
Sementara itu, Saipolyazan menjelaskan , ‘Kasihku Zakat Selangor’ diperkenalkan bagi memberi ruang kepada pengeluar zakat terutama dalam kalangan syarikat korporat bersama-sama menyantuni keperluan penerima zakat di Selangor yang semakin meningkat.
“Melalui ‘Kasihku Zakat Selangor’, syarikat berkaitan boleh memohon agihan semula 3/8 atau 37.5 peratus daripada jumlah bayaran zakat yang dikeluarkan pada tahun semasa untuk diagihkan kepada asnaf fakir dan miskin berdaftar dengan LZS.
“Sehingga November 2020, sebanyak 30 syarikat telah menyertai program itu bersama-sama LZS menyantuni asnaf melalui pakej bantuan pendidikan, bantuan modal, bantuan perubatan dan bantuan sosial,” katanya. -K!ONLINE


1,594 kes baharu, tiga lagi kematian direkod
Oleh SITI A'ISYAH SUKAIMI

28 Disember 2020, 6:30 pm
PUTRAJAYA – Sebanyak 1,594 kes baharu dilaporkan hari ini menjadikan jumlah kes positif Covid-19 di Malaysia kini mencecah 106,690 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak tiga kes adalah kes import mendapat jangkitan dari luar negara manakala, sebanyak 1,591 kes melibatkan penularan tempatan.
“Selain itu, sebanyak 1,181 kes sembuh dilaporkan menjadikan jumlah kumulatif kes sembuh sepenuhnya daripada Covid-19 sebanyak 85,592 kes.
“Terdapat tiga lagi kematian baharu di Selangor dan Sabah membabitkan seorang wanita berusia 62 tahun dan dua lelaki berusia 90 dan 62 tahun menjadikan sebanyak 455 kes kematian Covid-19 di Malaysia,” katanya pada sidang akhbar di sini hari ini.
Ujarnya lagi, sebanyak 116 kes positif sedang dirawat di Unit Rawatan Rapi dengan 53 kes memerlukan bantuan pernafasan. -K!ONLINE


Kawalan ketat di Madrasah Daril Naim
Oleh ROSLIZA MOHAMED

28 Disember 2020, 6:11 pm
KOTA BHARU – Polis Diraja Malaysia (PDRM) Kelantan membuat kawalan 24 jam di Madrasah Daril Naim dekat Melor di sini bermula semalam bagi mengelakkan penularan wabak Covid-19 melibatkan Kluster Halban.
Timbalan Ketua Polis Kelantan, Senior Asisten Komisioner Abdullah Mohamad Piah berkata, langkah segera itu diambil berikutan 47 daripada 161 orang termasuk beberapa keluarga dari kawasan itu telah dikuarantin di Hospital Raja Perempuan Zainab II di sini, Hospital Tumpat dan Hospital Sultan Yahya Petra di Kuala Krai.
“Kawalan 24 jam itu melibatkan sembilan anggota polis untuk bertugas di sepanjang kawasan Perintah Kawalan Pergerakan Diperketatkan ( PKPD).
“Kita sudah menutup dua laluan ke madrasah tersebut bagi memastikan seramai 114 orang yang berada di dalam kawasan itu tidak keluar selain mereka perlu mematuhi arahan pihak berkuasa,” katanya ketika melakukan tinjauan di pekarangan Madrasah Daril Naim hari ini.
PKPD telah dijalankan serta-merta bermula semalam melibatkan penduduk di dalam Kluster Halban.
Perkara itu diputuskan melalui Mesyuarat Jawatankuasa Kerja Keselamatan Negeri (JKKN) Kelantan yang dipengerusikan oleh Menteri Besar, Datuk Ahmad Yaakob semalam.

Bagaimanapun, tempoh PKPD di kawasan itu masih belum dimuktamadkan lagi
Mengulas lanjut, menurut Abdullah, setakat ini, penduduk yang tinggal di dalam kawasan itu telah memberi kerjasama dan akur dengan arahan pihak berkuasa.
Sementara itu Pengerusi Pondok Madrasah Daril Naim, Mohamad Azizi Che Man berkata, pihak madrasah mengambil langkah awal bermula Isnin minggu lalu selepas mendapat maklumat mengenai penularan wabak Covid-19 di kawasan itu.
Katanya, sehubungan dengan itu, pihak madrasah juga tidak mempunyai masalah terutamanya aspek keperluan makanan.
“Secara keseluruhan mereka yang tinggal di madrasah ini adalah seramai 212 orang yang terdiri daripada kanak-kanak berusia 12 tahun hingga warga emas berusia 60 tahun.
“Madrasah Daril Naim beroperasi sejak 1993 dan kami berharap penularan Covid-19 di kawasan ini dapat dipulihkan dengan segera,” katanya.-K!ONLINE


Tanam nanas cobek di tanah terbiar
Oleh TOREK SULONG

28 Disember 2020, 7:11 pm
BACHOK – Kawasan tanah terbiar di negeri ini boleh ditebus guna untuk menanam nanas jenis MD2, madu kaca dan nanas cobek dengan penggunaan teknologi terkini sebagai langkah terbaik untuk meningkatkan hala tuju komersil tanaman tersebut.
Timbalan Menteri Pertanian dan industri makanan II, Datuk Che Abdullah Mat Nawi berkata, pihak kementerian menerusi Lembaga Perindustrian Nanas Malaysia (LPNM) telah memperuntukkan sebanyak RM2.4 juta pada tahun ini bagi mencapai tujuan itu.
Menurutnya, pekebun nanas Kelantan terutamanya di daerah Pasir Mas, Tanah Merah, Kuala Krai, Machang, Jeli dan Bachok mendapat manfaat yang disalurkan kerajaan.
“Projek integrasi nanas bersama tanaman lain serta projek tanaman nanas MD2 yang dilaksanakan menerusi peruntukan itu berjaya membangunkan 103 orang pekebun yang produktif.
“Selain penanaman nanas untuk tujuan pasaran buah segar, kerajaan turut menggalakkan pelbagai industri hiliran yang berkaitan,” katanya.
Beliau berkata demikian ketika ditemui pemberita selepas melawat projek kerjasama nanas cobek Koperasi Kolej Vokasional Bachok Berhad dengan Kota Eze Sdn.Bhd. (Kota Eze) di Kampung Tangok di sini hari ini.

Hadir sama, Pengarah Urusan Kota Eze, Datuk Zulkifli Abdullah dan Pengarah Kolej Vokasional Bachok, Wan Aftanorman Wan Aftuluddin.
Koperasi kolej itu menyediakan kawasan seluas 9.12 hektar dengan 1.6 hektar daripadanya diusahakan tanaman 30,000 pokok nanas cobek dan 17,000 nanas MD2 dalam konteks tebus guna tanah terbiar.
Mengulas lanjut mengenai pembangunan nanas, Che Abdullah berkata, setakat ini hanya 16,000 hektar tanah diusahakan untuk tanaman nanas di seluruh negara dengan nilai pengeluaran sebanyak RM500 juta setahun.
Katanya, bagi Kelantan, kawasan seluas 300 hektar telah diusahakan dengan pulangan hasil sebanyak RM7 juta setahun.-K!ONLINE


[VIDEO] Lori tanpa muatan rempuh 7 kenderaan
Oleh MOHD SHARKAWI LONDING

28 Disember 2020, 7:04 pm
KLUANG – Sekurang-kurangnya dua terbunuh dalam kemalangan membabitkan sebuah lori dan tujuh kenderaan lain di persimpangan lampu isyarat berhampiran Plaza Tol Machap di sini petang hari ini.
Difahamkan kejadian berlaku pada pukul 4 petang itu berpunca daripada sistem brek lori tanpa muatan berkenaan yang gagal berfungsi sebelum merempuh kenderaan yang berhenti di hadapan.
Orang ramai dilihat cuba membantu mangsa yang tersepit dalam kenderaan selepas dirempuh sebuah lori yang mengalami masalah kegagalan brek.
Maklumat terperinci berhubung kejadian akan menyusul.-K! ONLINE


Gambar rai Krismas dikecam, Awal Ashaari beri alasan ikut logik
28 Disember 2020, 6:36 pm
PETALING JAYA – Isu orang Islam sambut Hari Krismas bukan lagi perkara asing setiap kali tibanya sambutan perayaan utama masyarakat beragama Kristian itu.
Jika penyerang Liverpool dan Mesir, Mohamed Salah pun mengundang kemarahan peminat yang tidak gembira melihat bintang Muslim itu berkongsi gambar ucapan Hari Natal bersama keluarganya, di Malaysia, pasangan selebriti Awal Ashaari dan Scha Alyahya turut berdepan nasib sama.
Semuanya gara-gara Awal berkongsi gambar meraikan sambutan Hari Krismas menerusi Instagramnya. Dalam perkongsian tersebut, Awal yang memakai topi Santa Claus bergambar bersama isteri dan anak perempuan mereka Lara Alana berlatar belakang pokok hiasan Krismas.
Kurang senang dengan perkongsian berkenaan, rata-rata netizen mempersoalkan tindakan Awal dan Scha yang didakwa menyambut perayaan tersebut.
AWAL bersama Scha dan anak mereka Lara berkunjung ke rumah seorang sahabat mereka sempena Krismas baru-baru ini,
Antara komen yang ditinggalkan netizen menerusi ruangan komen adalah pertanyaan tentang kewajaran sambutan Krismas bagi seorang Muslim.
Sedangkan menerusi kapsyen yang ditulis Awal, dia sudah memaklumkan bahawa gambar tersebut diambil di kediaman rakan mereka.

Menerusi InstaStory beberapa jam lalu, Awal memberitahu mereka cuma memenuhi jemputan keluarga rakan sekolah anaknya yang menyambut Krismas Jumaat lalu.
“Sebagai seorang rakan, ketika ada sesuatu perayaan, mesti kita akan dijemput dan kita juga ingin menziarah. Tuan rumah tetapkan etika pakaian, kita ikut untuk hormat permintaan mereka.
“Sama macam hari raya. Kawan-kawan Cina, India dan Kristian akan datang beraya ke rumah kita memakai baju Melayu, kebaya dan ada yang memakai jubah.
“Mereka juga akan menjamu selera makan ketupat rendang yang mak kita masak sampai tidak tidur pada malam itu,” tulisnya.
Tambah pengacara Melodi itu lagi, orang bukan beragama Islam sangat menghormati agama Islam dengan menyediakan makanan yang dibeli di restoran halal.
“Mereka tidak minum pun depan kita sebab hormat. Bila mahu bergambar, mereka akan cari tempat yang cantik, contohnya di dinding yang kita gantung kad raya, ketupat plastik dan lampu kelip-kelip.
“Mereka muat naik dalam Instagram untuk ucap dan cakap terima kasih kerana dijemput. Bila mereka pulang, mereka masih dalam agama asal mereka iaitu Buddha, Hindu mahupun Kristian.
Mereka tidak automatik jadi Islam.
“Cuba putarkan situasi tersebut dan anda akan dapat jawapannya,” kata Awal atau nama sebenarnya Ahmad Awaluddin Ashaari penuh makna.
Perkongsian Awal bagaimanapun mendapat perhatian seorang pendakwah bebas Ustaz Alfauzan yang memberi teguran secara terbuka menerusi Twitternya.
Kata Fauzan, dakwah dan kebenaran tentang aqidah serta tauhid perlu diperkasakan dalam kalangan masyarakat.
“Masih ramai yang perlu disampaikan. Mereka ini boleh membuatkan orang terpengaruh.
“Rasanya mereka perlu difahamkan bagaimana beza hromat dalam bab perhubungan dengan keagamaan.
“Kenapa selalu orang Muslim terlebih peduli sedangkan agama lain sekilas tulisan Jawi pun mereka melompat? Jadilah Muslim yang mampu berkata ‘lakum dinukum waliyadin’,” tulisnya. –
K!ONLINE


Tidak mustahil SOP lebih ketat untuk PKPD, PKPB
Oleh LUQMAN RIDHWAN MOHAMED NOR

28 Disember 2020, 6:15 pm
PETALING JAYA – Kerajaan tidak menolak kemungkinan mengenakan prosedur operasi standard (SOP) lebih ketat bagi Perintah Kawalan Pergerakan Diperketatkan (PKPD) dan PKP Bersyarat (PKPB).
Menteri Kanan Keselamatan, Datuk Seri Ismail Sabri Yaakob berkata, keadaan itu bergantung kepada tahap pematuhan SOP oleh orang ramai sepanjang PKPD dan PKPB dilaksanakan di kawasan masing-masing.
“Sekarang kita beri kebebasan. Kita harap rakyat menjalankan tanggungjawab mereka untuk mematuhi SOP yang dikeluarkan.
“Kalau mereka gagal mematuhinya dan Kementerian Kesihatan berasakan perlu kembali kepada keadaan asal menggunakan SOP lebih ketat, maka saya tidak menolak perkara itu akan berlaku,” katanya pada sidang akhbar hari ini.
Pada masa sama, beliau berkata, kerajaan tidak perlu mengumumkan sekatan perjalanan dari luar negara kerana ia sedang dilaksanakan bahkan pintu negara tidak dibuka untuk tujuan pelancongan.
“Kita tidak membenarkan rakyat dari mana-mana negara pun masuk ke negara kita termasuklah Britain,” katanya yang turut memberitahu, hanya golongan dengan urusan tertentu seperti diplomat dan ekspatriat dibenarkan ke Malaysia. – K! ONLINE


Lapan kawasan PKPB dilanjutkan hingga 14 Januari depan
Oleh LUQMAN RIDHWAN MOHAMED NOR

28 Disember 2020, 6:52 pm
PETALING JAYA – Sebanyak lapan kawasan Perintah Kawalan Pergerakan Bersyarat (PKPB) di seluruh negara dilanjutkan sehingga 14 Januari depan.
Menteri Kanan Keselamatan, Datuk Seri Ismail Sabri Yaakob berkata, kawasan terlibat ialah di Mukim 12 Barat Daya dan Mukim Laut di Pulau Pinang, seluruh negeri Selangor, Wilayah Persekutuan Kuala Lumpur, Seremban dan seluruh Sabah.
Dua lagi kawasan PKPB, menurut beliau, ialah di daerah Johor Bahru dan Batu Pahat, Johor.
“PKPB di Port Dickson, Kulai, Ipoh dan Chemor, Mukim Hulu Kinta pula ditamatkan pada 28 Disember (hari ini).
“PKP Diperketatkan di Depot Tahanan Imigresen Langkap dan Kuarters Kakitangan Hilir Perak serta Penjara Kluang dan Kuarters Penjara Kluang dilanjutkan hingga 14 Januari depan,” katanya pada sidang akhbar hari ini.
Ujar beliau, PKPD Madrasah Daril Naim Padang Halban, Kota Bharu, Kelantan dikuatkuasakan 29 Disember (esok) hingga 11 Januari 2021.

Dalam pada itu, Ismail Sabri berkata, sambutan tahun baharu 2021 secara perhimpunan yang melibatkan orang ramai adalah dilarang sama sekali.
Bagaimanapun, katanya, tiada masalah sekiranya sambutan itu dilaksanakan secara persendirian di kediaman masing-masing. – K! ONLINE


Nelayan melecur rumah pusaka terbakar
Oleh MASTURAH SURADI

28 Disember 2020, 6:34 pm
MERSING – Seorang nelayan terpaksa dirawat di unit rawatan rapi (ICU) selepas melecur ekoran rumah pusaka keluarga didiami hangus terbakar dalam kejadian di Jalan Tanjung, Endau di sini tengahari tadi.
Adik mangsa, Norhasimah Ali, 51, berkata abangnya, Zulhamili, 54, kini dirawat di Hospital Sultan Ismail (HSI) selepas melecur di bahagian badan, tangan dan kepala.
“Abang duduk berseorangan di rumah ibu bapa kami selepas bercerai. Setiap hari anak saya akan hantar makanan di rumah abang. Pagi tadi kira-kira 9.30 ketika anak hantar nasi dia berada dalam keadaan baik.
“Kira-kira pukul 12.30 tengahari abang datang ke rumah kami yang terletak selang sebuah rumah di belakang dalam keadaan menjerit-jerit kesakitan.
“Ketika itu kami lihat badannya melecur, tangannya berdarah, muka dan kepalanya terdapat kesan melecur sedikit,”katanya ketika dihubungi Kosmo! hari ini.
Katanya, Zulhamili sempat duduk di rumahnya dan meminta air sementara menanti ambulans sampai untuk membawanya ke klinik bagi mendapatkan rawatan lanjut.

Jelasnya, dia difahamkan Zulhamili kini berada dalam keadaan stabil di hospital.
Sementara itu, Ketua Balai Bomba Penyelamat Endau Mohd Alias Hussin berkata, pihaknya menerima panggilan kejadian itu pada pukul 12.20 tengahari sebelum bergegas ke lokasi bersama lapan anggota dengan sebuah jentera serta kenderaan utiliti.
“Kebakaran melibatkan sebuah rumah jenis separuh kekal yang terbakar 90 peratus. Terdapat seorang mangsa cedera melecur dibahagian tangan dan badan.
“Mangsa telah keluar dari rumah sebelum pasukan keselamatan sampai di lokasi. Siasatan lanjut masih dijalankan untuk mengenal pasti punca dan anggaran kerugian,”katanya dalam satu kenyataan.-K! ONLINE


Warga emas tersepit nahas dua kenderaan
Oleh NOR AINNA HAMZAH

28 Disember 2020, 7:26 pm
TAMPIN – Sepasang suami isteri warga emas cedera selepas terbabit dalam nahas dua buah kenderaan di Jalan Tampin-Gemas berhampiran Kampung Bukit Geduk, dekat sini, petang tadi.
Dalam kejadian berkenaan, sepasukan anggota bomba dari Balai Bomba dan Penyelamat Gemencheh dikejarkan ke lokasi kejadian sebaik menerima panggilan pada pukul 6.08 petang.
Menurut Ketua Balai Bomba dan Penyelamat Gemencheh, Norfaizal Ahmad, sebaik tiba di lokasi pada pukul 6.16 petang, terdapat kemalangan membabitkan kereta jenis Proton Iswara yang dinaiki pasangan suami isteri usia 60-an dan juga lori 5 tan tanpa muatan.
“Terdapat seorang warga emas lelaki yang tersepit di tempat duduk pemandu. Kita mengambil masa kira-kira 10 minit bagi membawa mangsa keluar dari kenderaan yang remuk berkenaan.
“Isteri mangsa pula mengalami kecederaan ringan di kepala kerana terhantuk,” katanya ketika dihubungi hari ini.
Norfaizal berkata, ketika kejadian mangsa dalam perjalanan pulang ke rumahnya di Felda Jelai 4 dari Gemencheh.

“Mangsa yang cedera telah diserahkan kepada pasukan paramedik untuk tindakan selanjutnya.- K!ONLINE